               EURÓPSKA KOMISIA
            V Bruseli5. 6. 2019
            COM(2019) 525 final
            Odporúčanie
            ODPORÚČANIE RADY,
            ktoré sa týka národného programu reforiem Slovenska na rok 2019 a ktorým sa predkladá stanovisko Rady k programu stability Slovenska na rok 2019

               Odporúčanie

               ODPORÚČANIE RADY,

               ktoré sa týka národného programu reforiem Slovenska na rok 2019 a ktorým sa predkladá stanovisko Rady k programu stability Slovenska na rok 2019

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 5 ods. 2,

               so zreteľom na odporúčanie Európskej komisie,

               so zreteľom na uznesenia Európskeho parlamentu,

               so zreteľom na závery Európskej rady,

               so zreteľom na stanovisko Výboru pre zamestnanosť,

               so zreteľom na stanovisko Hospodárskeho a finančného výboru,

               so zreteľom na stanovisko Výboru pre sociálnu ochranu,

               so zreteľom na stanovisko Výboru pre hospodársku politiku,

               keďže:

               (1)Komisia začala európsky semester pre koordináciu hospodárskych politík na rok 2019 prijatím ročného prieskumu rastu 21. novembra 2018. Náležite pri tom zohľadnila Európsky pilier sociálnych práv, ktorý vyhlásili Európsky parlament, Rada a Komisia 17. novembra 2017. Priority ročného prieskumu rastu schválila Európska rada na zasadnutí 21. marca 2019. Komisia 21. novembra 2018 prijala na základe nariadenia (EÚ) č. 1176/2011 aj správu o mechanizme varovania, v ktorej Slovensko neurčila za jeden z členských štátov, vo vzťahu ku ktorým sa vykoná hĺbkové preskúmanie. V ten istý deň Komisia prijala aj odporúčanie na odporúčanie Rady týkajúce sa hospodárskej politiky eurozóny, ktoré schválila Európska rada na zasadnutí 21. marca 2019. Rada prijala 9. apríla 2019 odporúčanie o hospodárskej politike eurozóny („odporúčanie pre eurozónu“).

               (2)Slovensko by ako členský štát, ktorého menou je euro, malo vzhľadom na úzke prepojenia medzi ekonomikami v hospodárskej a menovej únii zabezpečiť úplné a včasné vykonanie odporúčania pre eurozónu, ako sa zohľadňuje v odporúčaniach 2 až 4. Predovšetkým platí, že opatrenia na boj proti korupcii a zlepšovanie súdneho systému pomôžu plniť prvé odporúčanie pre eurozónu, pokiaľ ide o kvalitu inštitúcií. Zameranie hospodárskej politiky v oblasti investícií na konkretizované oblasti zas prispeje k plneniu druhého odporúčania pre eurozónu, pokiaľ ide o podporu investícií. Opatrenia na zlepšenie úrovne zručností pomôžu pri plnení tretieho odporúčania pre eurozónu, pokiaľ ide o fungovanie trhu práce.

               (3)Správa o Slovensku
                  2
                na rok 2019 bola uverejnená 27. februára 2019. Posudzoval sa v nej pokrok, ktorý Slovensko dosiahlo pri plnení odporúčaní pre jednotlivé krajiny prijatých Radou 13. júla 2018, následné opatrenia v nadväznosti na odporúčania prijaté v predchádzajúcich rokoch, ako aj pokrok Slovenska pri dosahovaní jeho národných cieľov stratégie Európa 2020.

               (4)Slovensko predložilo 25. apríla 2019 svoj národný program reforiem na rok 2019 a svoj program stability na rok 2019. Obidva programy sa s cieľom zohľadniť prepojenia medzi nimi posudzovali súčasne.

               (5)Príslušné odporúčania pre jednotlivé krajiny boli zohľadnené v programovaní európskych štrukturálnych a investičných fondov (ďalej len „EŠIF“) na roky 2014 – 2020. Ako je stanovené v článku 23 nariadenia Európskeho parlamentu a Rady (EÚ) č. 1303/2013
                  3
               , platí, že ak je to nevyhnutné na podporu vykonávania príslušných odporúčaní Rady, Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny. Komisia poskytla ďalšie informácie o tom, ako bude využívať toto ustanovenie, v usmerneniach k uplatňovaniu opatrení spájajúcich účinnosť EŠIF s riadnou správou hospodárskych záležitostí
                  4
               .

               (6)Na Slovensko sa v súčasnosti vzťahuje preventívna časť Paktu stability a rastu. Vláda vo svojom programe stability na rok 2019 očakáva zlepšenie celkového salda z deficitu vo výške 0,7 % HDP v roku 2018 na vyrovnaný rozpočet v roku 2019, ktorý by mal následne pretrvať až do roku 2022. Na základe prepočítaného štrukturálneho salda
                  5
                by sa strednodobý rozpočtový cieľ – ktorý bol zmenený zo štrukturálneho deficitu vo výške 0,5 % HDP v roku 2019 na 1 % HDP od roku 2020 – mal podľa plánu dosiahnuť v roku 2020. Na základe programu stability na rok 2019 sa očakáva, že pomer dlhu verejnej správy k HDP bude postupne klesať z úrovne 47,5 % v roku 2019 na 44,4 % do roku 2022. Makroekonomický scenár, na ktorom sa zakladajú uvedené rozpočtové prognózy, je realistický. Zároveň platí, že opatrenia potrebné na podporu plánovaných cieľových deficitov na obdobie od roku 2019 neboli úplne konkretizované. Rozpočet zahŕňa nešpecifikovanú kategóriu výdavkov nazývaných rozpočtové rezervy (v celkovej výške 0,7 % HDP), čo znižuje predvídateľnosť pri plnení rozpočtu.

               (7)Rada 13. júla 2018 odporučila Slovensku, aby zabezpečilo, že nominálna miera rastu čistých primárnych verejných výdavkov
                  6
                v roku 2019 neprekročí 4,1 %, čo zodpovedá ročnej štrukturálnej úprave vo výške 0,5 % HDP. Nominálna miera rastu čistých primárnych verejných výdavkov by so zreteľom na prognózu Komisie z jesene 2018, v ktorej sa predpokladá pozícia, ktorá by sa v roku 2019 viac približovala k strednodobému rozpočtovému cieľu a v súlade s pravidlami rozmrazovania požadovanej úpravy, nemala prekročiť 4,6 %, čo zodpovedá ročnej štrukturálnej úprave vo výške 0,3 % v roku 2019. Z prognózy Komisie z jari 2019 vyplýva, že pri spoločnom posudzovaní rokov 2018 a 2019 existuje riziko značnej odchýlky od odporúčanej fiškálnej úpravy.

               (8)Slovensko by v roku 2020 malo dosiahnuť svoj strednodobý rozpočtový cieľ. Na základe prognózy Komisie z jari 2019 to za predpokladu nezmenených politík zodpovedá maximálnej nominálnej miere rastu čistých primárnych verejných výdavkov vo výške 4,6 %, čo zodpovedá štrukturálnej úprave vo výške 0,3 % HDP. Z prognózy Komisie z jari 2019 za predpokladu nezmenenej politiky vyplýva, že v prípade rokov 2019 a 2020 posudzovaných spolu existuje riziko značnej odchýlky od uvedenej požiadavky. Slovensko podľa prognózy dodrží dlhové pravidlo v roku 2019 aj 2020. Rada celkovo zastáva názor, že počnúc rokom 2019 by sa mali prijať potrebné opatrenia, aby sa dosiahol súlad s ustanoveniami Paktu stability a rastu.

               (9)Verejné financie Slovenska čelia v dlhodobom horizonte stredne vysokým rizikám v oblasti fiškálnej udržateľnosti. Podľa správy Komisie o fiškálnej udržateľnosti z roku 2018 by bolo na dlhodobé stabilizovanie pomeru dlhu k HDP treba kumulatívne zlepšenie štrukturálneho primárneho salda vo výške 2,5 percentuálneho bodu HDP v porovnaní so scenárom nezmenenej politiky. Je to spôsobené zamýšľaným zvýšením výdavkov na dôchodky a zdravotnú starostlivosť, ktoré zvyšujú náklady súvisiace so starnutím obyvateľstva (celkový príspevok vo výške 1,8 percentuálneho bodu HDP). Keďže miera pôrodnosti na Slovensku je nízka a očakáva sa ďalšie zvyšovanie strednej dĺžky života, predpokladá sa, že do roku 2060 sa index ekonomickej závislosti starých ľudí (ktorý sa určuje ako pomer starších ľudí a aktívneho obyvateľstva – podiel pracujúceho obyvateľstva a obyvateľstva zúčastňujúceho sa na odbornej príprave) strojnásobí. Zatiaľ čo v roku 2016 na každých desať zamestnaných osôb pripadali len približne traja neaktívni ľudia nad 65 rokov, očakáva sa, že toto číslo vzrastie do roku 2060 na viac než sedem na každých desať zamestnaných osôb (index ekonomickej závislosti starých ľudí). Zavedenie automatického naviazania veku odchodu do dôchodku na strednú dĺžku života postupne zlepšilo dlhodobú udržateľnosť dôchodkového systému. To sa považovalo za dôležitý nástroj na zabezpečenie medzigeneračnej spravodlivosti a dlhodobej udržateľnosti. Obavy týkajúce sa dlhodobej fiškálnej udržateľnosti dôchodkových systémov vzrástli po tom, ako parlament 28. marca 2019 prijal zmenu ústavy, ktorou sa stanovuje maximálna veková hranica odchodu do dôchodku (64 rokov pre mužov a ženy bez detí, pre ženy s deťmi zníženie o pol roka za každé z prvých troch detí) a ruší sa jeho automatické naviazanie na strednú dĺžku života. Podľa slovenskej Rady pre rozpočtovú zodpovednosť spôsobí dôchodkový strop zvýšenie výdavkov vo výške 1,6 % HDP, z 8,6 % v roku 2016 na 11,4 % v roku 2070 v porovnaní so zvýšením na 9,8 % plánovaným v správe o starnutí obyvateľstva z roku 2018. Tým výrazne stúpnu riziká v oblasti udržateľnosti. Doteraz neboli predložené žiadne vyrovnávacie opatrenia a nevypočítal sa vplyv na príjem v starobe a na chudobu.

               (10)Napriek určitému pokroku dosiahnutému v boji proti daňovým únikom zostáva daňová disciplína problematickou a medzera na DPH bola v roku 2016 v porovnaní s priemerom EÚ viac než dvojnásobná. Hoci sa očakáva, že opatrenia plánované v rámci tretieho akčného plánu prinesú pozitívne výsledky, niektoré z nich sa ešte nerealizovali. Zavedenie elektronických daňových priznaní pravdepodobne zníži administratívnu záťaž daňovníkov, ale ak sa nerealizujú všetky plánované opatrenia, mohlo by to ohroziť celkový účinok. Štruktúrovaný rámec opatrení v tejto oblasti politiky môže zároveň pomôcť obmedziť časté zmeny v daňovom zákonníku a prispieť k jeho zjednodušeniu. Potenciál tvorby príjmov z environmentálneho a majetkového zdaňovania sa v porovnaní s inými krajinami EÚ nevyužíva dostatočne.

               (11)Na trhu práce pretrváva pozitívny vývoj v podobe zvýšenej zamestnanosti a historicky najnižších úrovní nezamestnanosti. Vo vykonávaní akčného plánu pre dlhodobo nezamestnaných sa dosiahol značný pokrok, čo pomohlo za posledné dva roky znížiť počet dlhodobo nezamestnaných o jednu tretinu. Miera dlhodobej nezamestnanosti však stále zostáva nad priemerom EÚ, pričom zasahuje najmä ľudí s nízkou kvalifikáciou, mladých ľudí a Rómov. Na rozdiel od klesajúcej miery nezamestnanosti sa správy o nedostatku kvalifikovaných pracovných síl stali závažným problémom. Na trhu práce existujú medzi regiónmi stále značné rozdiely, pričom vyššiu nezamestnanosť možno pozorovať v troch regiónoch východného Slovenska a nedostatok pracovnej sily na západnom Slovensku. Treba pokračovať v budovaní kapacít pre zamestnávateľov a odborové zväzy a podporovať ich aktívnejšie zapojenie.

               (12)Rozsah a účinnosť politík na zlepšovanie zamestnateľnosti sú obmedzené. V programoch odbornej prípravy a rekvalifikácie došlo k zlepšeniu, ale je ich stále málo a nie sú v plnej miere zacielené na dlhodobo nezamestnaných a znevýhodnené skupiny. Vzdelávací systém nedostatočne prispieva k sociálno-ekonomickému rozvoju a je nedostatočne financovaný na všetkých úrovniach. K naliehavým problémom patrí nízka úroveň výsledkov vzdelávania, zapojenie Rómov do inkluzívneho hlavného vzdelávacieho prúdu od detstva a účinná integrácia žiakov zo socioekonomicky znevýhodnených pomerov do vzdelávania a odbornej prípravy (so zreteľom na rastúcu mieru predčasného ukončenia školskej dochádzky). Z hľadiska medzinárodných noriem sú výsledky vzdelávania a úroveň základných zručností naďalej neuspokojivé a do značnej miery ich ovplyvňujú socioekonomické pomery žiakov. Výzvou je aj zabezpečenie toho, aby slovenské obyvateľstvo disponovalo lepším súborom zručností pre meniace sa hospodárstvo a spoločnosť. Učiteľské povolanie zostáva napriek progresívnemu nárastu platov do roku 2020 aj naďalej neatraktívne a čelí čoraz väčšiemu nedostatku učiteľov. Kvalita a relevantnosť počiatočného odborného vzdelávania a príležitostí na profesionálny rozvoj učiteľov sú navyše obmedzené. Súčasné opatrenia na podporu spravodlivého a inkluzívneho vzdelávania doposiaľ nesplnili očakávania a nedosiahol sa žiadny skutočný pokrok v odstraňovaní segregácie rómskych študentov. Vláda prijala „Národný program rozvoja výchovy a vzdelávania“ (2018 – 27) a prvý akčný plán (2018 – 19) (spolu s odhadovaným rozpočtom), ako aj nové právne predpisy týkajúce sa zabezpečenia kvality vo vysokoškolskom vzdelávaní. Bude veľmi dôležité tieto opatrenia účinne vykonávať a monitorovať, aby sa zistilo, či prinášajú očakávané výsledky.

               (13)Nízka miera zamestnanosti žien odráža skutočnosť, že muži zriedkavo využívajú dlhú rodičovskú dovolenku, k čomu sa pridáva obmedzený prístup k cenovo dostupným zariadeniam starostlivosti o deti a dlhodobej starostlivosti a ich nízka dostupnosť. Najmä u detí do troch rokov je celková dochádzka do takýchto zariadení extrémne nízka. Vláda prijala nové rozhodnutie o povinnej účasti na vzdelávaní a starostlivosti v ranom detstve od piatich rokov s účinnosťou od roku 2020. Je však nevyhnutne ďalej investovať do zariadení starostlivosti o deti a predškolských zariadení a podporovať dochádzku.

               (14)Aj keď je podiel ľudí ohrozených chudobou alebo sociálnym vylúčením nižší než priemer EÚ, v mnohých okresoch na juhu a východe Slovenska je tento ukazovateľ podstatne vyšší. Existujú značné prekážky v prístupe ku kvalitnému a inkluzívnemu vzdelávaniu, pričom regionálne rozdiely sa obzvlášť výrazne prejavujú vo vysokých mierach predčasného ukončenia školskej dochádzky. Ďalšie prekážky sa týkajú prístupu znevýhodnených skupín, najmä Rómov, ako aj osôb so zdravotným postihnutím a osôb, ktoré sú postihnuté bezdomovectvom a vylúčením z bývania, k zdravotnej starostlivosti, dlhodobej starostlivosti, sociálnemu bývaniu a iným základným službám. Integrovaný prístup je pre podporu sociálneho začlenenia týchto skupín nevyhnutný.

               (15)Reformy zamerané na zlepšenie nákladovej účinnosti systému zdravotnej starostlivosti napredujú, hoci miera ich realizácie sa v rôznych oblastiach starostlivosti líši. V rámci opatrení vykonaných pri preskúmaní výdavkov na zdravie sa dosiahli niektoré pozitívne výsledky, najmä v nadväznosti na rad opatrení na obmedzenie nákladov v oblasti farmaceutických výrobkov a zdravotníckych pomôcok. Stále však existuje priestor na zvyšovanie efektívnosti a poskytovanie lepšej starostlivosti prostredníctvom strategického prerozdeľovania zdrojov medzi rôznymi oblasťami starostlivosti. Poskytovanie zdravotníckych služieb je aj naďalej príliš závislé od nemocníc, ktorých dlh napriek pravidelnému odpúšťaniu stále rastie a ktoré majú ťažkosti s financovaním investícií potrebných na zlepšenie efektívnosti a kvality starostlivosti. Zatiaľ čo posilnenie primárnej starostlivosti je kľúčové pre zníženie využívania nemocničných služieb, ktorému sa dá vyhnúť, nízky počet všeobecných lekárov a obmedzený rozsah služieb poskytovaných v rámci primárnej starostlivosti predstavujú prekážky pre zlepšovanie efektívnosti systému zdravotnej starostlivosti. Vláda iniciovala opatrenia na riešenie nedostatku pracovných síl v zdravotníctve a bude dôležité prispôsobiť toto úsilie dlhodobejšej stratégii zameranej na postupnú decentralizáciu služieb od akútnej starostlivosti, posilňovanie primárnej starostlivosti a podporu preventívnych služieb.

               (16)Roztrieštený systém výskumu oslabuje účinnosť verejných investícií do výskumu a vývoja pri zvyšovaní kvality vedeckého výskumu, následkom čoho je ťažké prilákať súkromné financovanie. Politika v oblasti výskumu a inovácií dopláca na neúčinnú koordináciu medzi ministerstvami a inými aktérmi, čo vedie k oneskoreniam a zlyhávaniu významných reforiem. Suboptimálna transformácia Slovenskej akadémie vied vzbudila obavy týkajúce sa kontinuity jej činností, čo viedlo k zastaveniu celého procesu. K nízkym výdavkom súkromného sektora na výskum a vývoj prispieva nedostatok alebo zlyhanie cielených opatrení spojené s obmedzeným zapojením výskumných inštitúcií a obmedzenými výskumnými kapacitami. Celkovo zostáva podnikový výskum a vývoj jedným z najmenších v EÚ a sústreďuje sa na výrobu so strednou až s vysokou technologickou náročnosťou – oblasti, v ktorých dominujú nadnárodné firmy. Opatrenia na podporu prenosu poznatkov, posilnenie inovačných kapacít v priemysle a zlepšenie spolupráce medzi podnikmi a akademickým svetom napredujú len pomaly.

               (17)V záujme zvýšenia produktivity a zachovania procesu konvergencie na Slovensku sú potrebné trvalé investície aj do digitálnej a dopravnej infraštruktúry a energetickej efektívnosti. Existuje potreba zlepšiť základné pevné širokopásmové pripojenie a pokrytie 4G a využívanie ultrarýchleho širokopásmového pripojenia. Investície do energetickej efektívnosti, obzvlášť v sektore budov, a environmentálnych technológií môžu byť zdrojom ekologického rastu a pomôžu zachovať vzácne environmentálne zdroje. Okrem toho, ak sa majú menej rozvinuté regióny dostať na rovnakú úroveň, má sa zlepšiť ich vedomostná základňa, posilniť konkurencieschopnosť a zvýšiť produktivita, na vyplnenie medzier v infraštruktúre a na zlepšenie dopravných sietí sú potrebné strategickejšie investície. Slovensko zaostáva v oblasti dobudovania základnej cestnej aj železničnej siete v rámci transeurópskej dopravnej siete, napríklad v koridore Rýn – Dunaj. Nedostatky v dopravnej sieti by sa mohli odstrániť zvýšením prepojenosti, multimodálnosti a interoperability existujúcich verejných a mestských dopravných sietí, ako aj podporovaním udržateľných druhov dopravy.

               (18)Výrazné administratívne a regulačné zaťaženie môže negatívne ovplyvniť investície a inovácie, a to najmä v prípade malých a stredných podnikov. Napriek úsiliu vlády sa administratívne zaťaženie dostatočne neznižuje a slovenské podnikateľské prostredie stráca svoju nadobudnutú medzinárodnú pozíciu. V oblasti podnikania vyvoláva obavy kvalita právnych predpisov a nedostatočná predvídateľnosť. Tieto výzvy by sa mali riešiť prostredníctvom úplného zavedenia Stratégie lepšej regulácie RIA 2020 a posilnenia Centra lepšej regulácie. Slovenské odvetvie odborných služieb zostáva výrazne regulované. V prípade právnikov, patentových zástupcov, stavebných inžinierov, architektov, účtovníkov, sprievodcov cestovného ruchu a realitných sprostredkovateľov je regulácia reštriktívnejšia, než je vážený priemer EÚ.

               (19)Vláda zásadným spôsobom reformuje postupy verejného obstarávania tak, že prepracúva právny rámec s cieľom zjednodušiť postupy a znížiť transakčné náklady. Nové sústredenie sa na profesionalizáciu je krokom vpred. Všeobecné výhody sa však objavujú len postupne. Verejní obstarávatelia sa v kontexte nedôvery voči verejným inštitúciám musia viac snažiť o opätovné získanie dôvery podnikov, médií aj širokej verejnosti. To bráni zavedeniu veľmi potrebných nových postupov. Treba zvýšiť úsilie o zintenzívnenie používania kvalitatívnych kritérií s cieľom dosiahnuť lepšiu hodnotu za peniaze a zlepšiť strategické využívanie verejného obstarávania.

               (20)Slovenská verejná správa stále čelí výzvam v oblasti neefektívnosti a nedostatkom, ktoré spôsobuje najmä neúčinná spolupráca medzi útvarmi štátnej správy. Nedostatok kapacity a absencia strategického plánovania bránia spolu s administratívnymi nedostatkami bezproblémovému čerpaniu európskych štrukturálnych a investičných fondov. Následkom toho Slovensko prišlo v rokoch 2014 – 2020 o finančné prostriedky vo výške 120 miliónov EUR a prerozdeľovanie finančných prostriedkov konečným príjemcom zostáva aj naďalej na nízkej úrovni. Suboptimálna príprava projektov financovaných z európskych štrukturálnych a investičných fondov navyše viedla k omeškaným investíciám a krátkym lehotám pre postupy verejného obstarávania, čím sa zvýšilo riziko nezrovnalostí.

               (21)Korupcia neustále predstavuje problém a bolo zaznamenané len mierne odhodlanie stíhať prípady korupcie na vysokej úrovni. Snahy o boj proti korupcii brzdia organizačné a procesné nedostatky na úrovni polície a prokuratúry a slabá ochrana oznamovateľov korupcie. Výzvou stále zostáva aj zlepšovanie účinnosti súdneho systému vrátane jeho nezávislosti. Napriek určitým zlepšeniam v efektívnosti a kvalite pretrvávajú obavy týkajúce sa nezávislosti súdnictva a prieťahy v procese menovania sudcov ústavného súdu by mohli negatívne ovplyvniť fungovanie súdneho systému.

               (22)Programovanie finančných prostriedkov EÚ na roky 2021 – 2027 by mohlo pomôcť riešiť niektoré z nedostatkov identifikovaných v odporúčaniach, a to najmä v oblastiach uvedených v prílohe D k správe o krajine
                  7
               . Slovensku by to umožnilo využiť uvedené prostriedky v identifikovaných sektoroch čo najlepšie, pričom by sa zohľadnili regionálne rozdiely. Dôležitým predpokladom pre úspech týchto investícií je posilnenie administratívnej kapacity krajiny, pokiaľ ide o riadenie týchto prostriedkov.

               (23)Komisia vykonala v kontexte európskeho semestra na rok 2019 komplexnú analýzu hospodárskej politiky Slovenska, ktorú uverejnila v správe o tejto krajine na rok 2019. Zároveň posúdila program stability na rok 2019, národný program reforiem na rok 2019 a následné opatrenia v nadväznosti na odporúčania adresované Slovensku v predchádzajúcich rokoch. Zohľadnila nielen ich význam pre udržateľnú fiškálnu a sociálno-ekonomickú politiku na Slovensku, ale aj ich súlad s pravidlami a usmerneniami Únie vzhľadom na potrebu posilniť celkovú správu hospodárskych záležitostí Únie zabezpečením vstupov na úrovni Únie do budúceho vnútroštátneho rozhodovania.

               (24)Rada na základe tohto posúdenia preskúmala program stability na rok 2019 a jej stanovisko
                  8
                je zohľadnené najmä v odporúčaní 1,

               TÝMTO ODPORÚČA, aby Slovensko v rokoch 2019 a 2020 prijalo opatrenia s týmto cieľom:

               1.Dosiahnuť strednodobý rozpočtový cieľ v roku 2020. Zabezpečiť dlhodobú udržateľnosť verejných financií, a to najmä systému zdravotnej starostlivosti a dôchodkového systému.

               2.Zlepšovať kvalitu a inkluzívnosť vzdelávania na všetkých úrovniach a podporovať zručnosti. Zlepšiť prístup k cenovo dostupnej a kvalitnej starostlivosti o deti a dlhodobej starostlivosti. Podporovať integráciu znevýhodnených skupín, najmä Rómov.

               3.Zacieliť hospodársku politiku súvisiacu s investíciami na zdravotnú starostlivosť, výskum a inovácie, dopravu, najmä na jej udržateľnosť, na digitálnu infraštruktúru, energetickú účinnosť, konkurencieschopnosť malých a stredných podnikov a sociálne bývanie, a to s ohľadom na regionálne rozdiely. Vo verejnom obstarávaní zvýšiť uplatňovanie kritérií kvality a nákladov životného cyklu.

               4.Naďalej zlepšovať účinnosť súdneho systému a zamerať sa na posilnenie jeho nezávislosti, a to aj pri menovaní sudcov. Zvýšiť úsilie zamerané na odhaľovanie a stíhanie korupcie, a to najmä v prípadoch korupcie veľkého rozsahu.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        SWD(2019) 1024 final.

                     (3)

                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

                     (4)

                        COM(2014) 494 final.

                     (5)

                        Saldo očistené od cyklických vplyvov bez jednorazových a iných dočasných opatrení, prepočítané útvarmi Komisie podľa spoločne dohodnutej metodiky.

                     (6)

                        Čisté primárne verejné výdavky pozostávajú z celkových verejných výdavkov bez úrokových výdavkov, výdavkov na programy Únie plne hradených z fondov Únie a nediskrečných zmien vo výdavkoch na dávky v nezamestnanosti. Štátne financovaná tvorba hrubého fixného kapitálu sa rovnomerne rozloží na obdobie 4 rokov. Diskrečné opatrenia na strane príjmov alebo zvýšenia príjmov vyplývajúce z právnych predpisov sú zohľadnené. Jednorazové opatrenia na strane príjmov aj na strane výdavkov sú vzájomne započítané.

                     (7)

                        SWD(2019) 1024 final.

                     (8)

                        Podľa článku 5 ods. 2 nariadenia Rady (ES) č. 1466/97.


               EURÓPSKA KOMISIA
            V Bruseli5. 6. 2019
            COM(2019) 503 final
            Odporúčanie
            ODPORÚČANIE RADY,
            ktoré sa týka národného programu reforiem Českej republiky na rok 2019a ktorým sa predkladá stanovisko Rady ku konvergenčnému programuČeskej republiky na rok 2019

               Odporúčanie

               ODPORÚČANIE RADY,

               ktoré sa týka národného programu reforiem Českej republiky na rok 2019
                  a ktorým sa predkladá stanovisko Rady ku konvergenčnému programu
                  Českej republiky na rok 2019

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 121 ods. 2 a článok 148 ods. 4,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 9 ods. 2,

               so zreteľom na odporúčanie Európskej komisie,

               so zreteľom na uznesenia Európskeho parlamentu,

               so zreteľom na závery Európskej rady,

               so zreteľom na stanovisko Výboru pre zamestnanosť,

               so zreteľom na stanovisko Hospodárskeho a finančného výboru,

               so zreteľom na stanovisko Výboru pre sociálnu ochranu,

               so zreteľom na stanovisko Výboru pre hospodársku politiku,

               keďže:

               (1)Komisia začala európsky semester pre koordináciu hospodárskych politík na rok 2019 prijatím ročného prieskumu rastu 21. novembra 2018. Náležite pri tom zohľadnila Európsky pilier sociálnych práv, ktorý vyhlásili Európsky parlament, Rada a Komisia 17. novembra 2017. Priority ročného prieskumu rastu schválila Európska rada na zasadnutí 21. marca 2019. Komisia 21. novembra 2018 prijala na základe nariadenia (EÚ) č. 1176/2011 aj správu o mechanizme varovania, v ktorej Českú republiku neurčila za jeden z členských štátov, vo vzťahu ku ktorým sa vykoná hĺbkové preskúmanie.

               (2)Správa o krajine na rok 2019 bola pre Českú republiku
                  2
                uverejnená 27. februára 2019. Posudzoval sa v nej pokrok, ktorý Česká republika dosiahla pri plnení odporúčaní pre jednotlivé krajiny prijatých Radou 13. júla 2018, následné opatrenia v nadväznosti na odporúčania prijaté v predchádzajúcich rokoch, ako aj pokrok Českej republiky pri dosahovaní jej národných cieľov stratégie Európa 2020.

               (3)Česká republika 30. apríla 2019 predložila svoj národný program reforiem na rok 2019 a svoj konvergenčný program na rok 2019. S cieľom zohľadniť prepojenia medzi týmito programami sa obidva programy posudzovali súčasne.

               (4)Príslušné odporúčania pre jednotlivé krajiny boli zohľadnené v programovaní európskych štrukturálnych a investičných fondov (ďalej len „EŠIF“) na obdobie rokov 2014 – 2020. Ako je stanovené v článku 23 nariadenia Európskeho parlamentu a Rady (EÚ) č. 1303/2013
                  3
               , platí, že ak je to nevyhnutné na podporu vykonávania príslušných odporúčaní Rady, Komisia môže požiadať členský štát, aby preskúmal svoju partnerskú dohodu a príslušné programy a navrhol ich zmeny. Komisia poskytla ďalšie informácie o tom, ako bude využívať toto ustanovenie, v usmerneniach k uplatňovaniu opatrení spájajúcich účinnosť EŠIF s riadnou správou hospodárskych záležitostí
                  4
               .

               (5)Na Českú republiku sa v súčasnosti vzťahuje preventívna časť Paktu stability a rastu. Vo svojom konvergenčnom programe na rok 2019 vláda plánuje prejsť od rozpočtového prebytku na úrovni 0,3 % HDP v roku 2019 k deficitu na úrovni 0,2 % v roku 2020, ktorý sa má podľa predpokladov do roku 2022 postupne zhoršiť na 0,5 %. Na základe prepočítaného štrukturálneho salda
                  5
                sa strednodobý rozpočtový cieľ – ktorý bol zmenený zo štrukturálneho deficitu vo výške 1 % v roku 2019 na 0,75 % HDP od roku 2020 – bude počas celého programového obdobia naďalej s rezervou plniť. Na základe konvergenčného programu stability na rok 2019 sa očakáva, že pomer dlhu verejnej správy k HDP bude postupne klesať na 29,7 % v roku 2022. Makroekonomický scenár, na ktorom sa zakladajú uvedené rozpočtové prognózy, je realistický. Riziká ohrozujúce dosiahnutie rozpočtových cieľov sa zdajú vo všeobecnosti vyvážené, pričom očakávaný ďalší rast miezd vo verejnom sektore a sociálnych transferov bude v kontraste s malým znížením celkových príjmov vyjadrených ako podiel na HDP. Na základe prognózy Komisie z jari 2019 sa predpokladá, že štrukturálne saldo sa v roku 2019 zhorší približne na –0,1 % HDP a v roku 2020 na –0,4 % HDP, čím zostane nad úrovňou strednodobého rozpočtového cieľa. Rada celkovo zastáva názor, že Česká republika podľa predpokladov v rokoch 2019 a 2020 dodrží ustanovenia Paktu stability a rastu.

               (6)Česká republika v dlhodobom horizonte čelí stredným rizikám v oblasti fiškálnej udržateľnosti verejných financií, hlavne vzhľadom na náklady súvisiace so starnutím obyvateľstva. Hlavným faktorom, ktorý má na dlhodobú udržateľnosť negatívny vplyv, sú dôchodkové výdavky, pretože sa očakáva, že tieto výdavky narastú do roku 2070 približne o 2 percentuálne body HDP. Dlhodobé riziká vyplývajú z nepriaznivej demografickej situácie, ktorá je znásobená obmedzením zákonného veku odchodu do dôchodku na 65 rokov. V dôsledku toho sa index ekonomickej závislosti produktívnej zložky, ktorým sa porovnáva počet osôb v poproduktívnom veku k osobám v produktívnom veku, takmer zdvojnásobí, keď v roku 2070 dosiahne približne 50 %. Nedávnymi opatreniami sa zlepšila primeranosť dôchodkov. Popri veľkorysejšej indexácii dôchodkových dávok vláda zvýšila základnú výšku dôchodku a navýšila dôchodky pre starších dôchodcov. Tieto kroky však nie sú sprevádzané politikami, ktoré by zlepšili udržateľnosť. Napríklad naviazanie zákonného veku odchodu do dôchodku na zvyšujúcu sa strednú dĺžku života nie je automatické. Súčasný stav je taký, že akúkoľvek zmenu veku odchodu do dôchodku (zákonného dôchodkového veku i predčasného odchodu do dôchodku) musí navrhnúť vláda a schváliť parlament. Takéto opatrenia zároveň možno kombinovať s politikami trhu práce, ktoré podporujú dlhší pracovný život a účasť nedostatočne zastúpených skupín. Predpokladaný nárast verejných výdavkov na zdravotnú starostlivosť v súvislosti so starnutím obyvateľstva do roku 2070 predstavuje 1,1 percentuálneho bodu HDP, čo tiež znižuje dlhodobú fiškálnu udržateľnosť. V tomto kontexte by nákladovú účinnosť systému zdravotnej starostlivosti mohla zlepšiť ďalšia konsolidácia sektora nemocníc a investovanie do primárnej a integrovanej zdravotnej a sociálnej starostlivosti.

               (7)Česká národná banka môže pre hypotekárne úvery odporúčať makroprudenciálne limity, no na základe súčasných právnych predpisov sú jej právomoci v oblasti ukladania sankcií obmedzené, pretože nemá formálnu právomoc vynucovať ich. Hoci české banky vo všeobecnosti dodržiavajú odporúčania, záväzné legislatívne limity by pravdepodobne zvýšili úroveň dodržiavania zo strany bánk, čím by sa zabezpečila finančná stabilita a znížili by sa riziká pre dlžníkov. O legislatívnom návrhu, ktorým sa mení zákon o Českej národnej banke, sa stále diskutuje.

               (8)Napriek miernemu zlepšeniu v oblasti korupcie tento fenomén v očiach podnikateľov stále vyvoláva obavy a môže sťažovať hospodársku činnosť. Pozitívnym zistením je, že reformy uvedené v roku 2017, vrátane reforiem verejného obstarávania, sa aktuálne už realizujú a určité opatrenia, o ktorých sa doteraz len diskutovalo, vláda konečne prijala a boli zaslané parlamentu na ďalšiu diskusiu. Patria medzi ne návrhy na rozšírenie právomoci Nejvyššího kontrolního úřadu na regióny a obce, ako aj návrhy týkajúce sa nominácií do štátnych spoločností – čo je oblasť, v ktorej existujú početné príležitosti pre konflikt záujmov a kde je regulácia nevyhnutná. Návrhy týkajúce sa ochrany oznamovateľov nezákonnej činnosti a lobizmu však ešte neboli prijaté.

               (9)Česká republika zaznamenáva dobré výsledky na trhu práce. Zamestnanosť za posledných sedem rokov stabilne stúpa a nezamestnanosť výrazne klesla. Na pracovnom trhu je však stále nedostatočne využitý potenciál žien s malými deťmi, osôb s nízkou kvalifikáciou a osôb so zdravotným postihnutím. V prostredí nedostatku pracovnej sily existuje jasný priestor na zvyšovanie ich účasti na trhu práce. Rozdiel v zamestnanosti a rozdiel v odmeňovaní žien a mužov sú stále vysoké, a to aj napriek nedávnym opatreniam, vďaka ktorým sa rodičovská dovolenka stala flexibilnejšou a vďaka ktorým sa zvýšil počet zariadení starostlivosti o deti. Miera zamestnanosti žien je naďalej výrazne nižšia než miera zamestnanosti mužov. Nízka dostupnosť cenovo prístupných zariadení starostlivosti o deti, nárok na dlhú rodičovskú dovolenku, nízka miera využívania pružných foriem organizácie práce a nedostatok zariadení dlhodobej starostlivosti majú stále zásadný vplyv na účasť na trhu práce. V roku 2017 bolo v zariadeniach formálnej starostlivosti o deti len 6,5 % detí do troch rokov (oproti priemeru EÚ na úrovni 34,2 %). Hoci na osoby s nízkou kvalifikáciou pripadá malé percento populácie, miera ich zamestnanosti je výrazne pod úrovňou zamestnanosti osôb so strednou a vysokou kvalifikáciou. Naďalej nízka je aj miera zamestnanosti osôb so zdravotným postihnutím. V dôsledku obmedzených kapacít verejné služby zamestnanosti v súčasnosti nedokážu poskytovať uchádzačom o zamestnanie individualizovanú a nepretržitú podporu. K posilneniu účasti znevýhodnených skupín obyvateľov na trhu práce by mohlo prispieť zintenzívnenie sociálnej práce v teréne a aktivačných kapacít verejných služieb zamestnanosti, spolu s účinnými a dobre cielenými aktívnymi politikami trhu práce.

               (10)Pracovné a demografické obmedzenia v hospodárstve, ktoré je výrazne zamerané na priemyselnú výrobu, si vyžadujú väčšiu mieru investícií do vzdelávania a odbornej prípravy, a to aj v prípade zamestnaných dospelých osôb, aby sa zabezpečilo, že krajina bude pripravená na výzvy, ktoré so sebou prinesú štrukturálne zmeny v hospodárstve, ako napríklad budúce technologické zmeny. Mohlo by dôjsť ku kvalitatívnemu nesúladu medzi ponúkanými a požadovanými zručnosťami vrátane nesúladu v dôsledku budúcej automatizácie a robotizácie, a to najmä v digitálnom sektore. Nové pracovné miesta si budú vyžadovať nové schopnosti a značné investície, najmä do vyšších odborných technických zručností a digitálnych zručností, ktoré budú podľa očakávaní potrebné po tom, ako dôjde k automatizácii súčasných mechanických pracovných miest. Hoci boli v posledných rokoch vypracované rozličné iniciatívy, ktorých cieľom je zaviesť komplexnú stratégiu v oblasti zručností, zatiaľ sa z nich nevyvinul skutočný komplexný systém.

               (11)Výsledky v oblasti vzdelávania naďalej výrazným spôsobom ovplyvňuje sociálno-ekonomické zázemie študentov. Reforma, ktorej cieľom je dosiahnuť väčšiu inkluzívnosť v školstve, bola zavedená v roku 2016 s podporou Európskeho sociálneho fondu. Jej úspech bude závisieť od dostupnosti dostatočných a udržateľných vnútroštátnych prostriedkov, ďalšej odbornej prípravy učiteľov a asistentov učiteľov a od zvýšenia informovanosti verejnosti o prínosoch inkluzívneho vzdelávania. Hoci je vplyv reformy inkluzívneho vzdelávania na účasť rómskych detí na hlavnom vzdelávacom prúde vo všeobecnosti pozitívny, zostáva obmedzený. Úroveň dosiahnutého vzdelania negatívne ovplyvňujú nízke investície, slabá atraktívnosť učiteľskej profesie a sociálno-ekonomické rozdiely. Z dôvodu nízkej prestíže učiteľskej profesie, nízkych platov učiteľov oproti iným profesiám (i napriek ich nedávnemu zvyšovaniu) a obmedzených príležitostí na kariérny rast krajina zaznamenáva nedostatok učiteľov. Učiteľská profesia je pre talentovaných mladých ľudí stále pomerne neatraktívnou voľbou. Vzhľadom na uvedené možno konštatovať, že nedostatok kvalifikovaných učiteľov spolu s očakávaným nepriaznivým demografickým vývojom naznačujú, že nábor a udržanie pedagogických pracovníkov môžu byť v budúcnosti problematické.

               (12)Napriek tomu, že Česká republika je tranzitnou krajinou, dobudovanie európskych dopravných sietí vrátane koridorov TEN-T je ešte ďaleko od finalizácie. Nedostatky existujú aj v prímestskej dopravnej infraštruktúre, čo obmedzuje cenovú dostupnosť bývania i schopnosť ľudí dochádzať do práce. Slabé dopravné prepojenia zároveň odrádzajú aj podnikateľskú činnosť, najmä v odľahlých regiónoch. Hoci rozvoj prímestských častí v metropolitných oblastiach už prebieha, prímestské dopravné siete sú naďalej nedostatočne rozvinuté, najmä v prípade železničnej infraštruktúry. Krajina dosahuje slabé výsledky, pokiaľ ide o aspekty nízkouhlíkovej ekonomiky, najmä o percentuálny podiel energie z obnoviteľných zdrojov v doprave a využívanie elektrických vozidiel. Plánované rozširovanie infraštruktúry na nabíjanie elektrických vozidiel navyše nemusí postačovať na to, aby sa uspokojil budúci dopyt. Ak by sa viac investovalo do udržateľnej dopravy, mohlo by sa zároveň dosiahnuť zníženie znečistenia ovzdušia a hlučnosti, čím by sa zmiernil ich vplyv na verejné zdravie, a to najmä v mestských oblastiach. Stav digitálnej infraštruktúry sa zlepšuje, no rozdiely medzi mestskými a vidieckymi oblasťami sú stále výrazné, keďže rýchlymi širokopásmovými sieťami je pokrytých len 59 % domácností na vidieku. Modernizácia starších sietí založených na infraštruktúre medených vedení spolu s riešeniami pevného bezdrôtového prístupu na dosiahnutie cieľov v oblasti konektivity do roku 2025 postačovať nebude. Aby sa riešili budúce potreby v oblasti konektivity, treba investovať do veľmi vysokokapacitných sietí (t. j. optické vlákna) a príslušných opatrení na strane dopytu.

               (13)Energetická náročnosť českého hospodárstva naďalej patrí medzi najvyššie v EÚ a energetická efektívnosť sa zlepšuje len pomaly, najmä v sektore budov. Energetická náročnosť je najvyššia v priemyselnom sektore a v sektore bývania. Zvýšenie energetickej efektívnosti je príležitosťou zlepšiť konkurencieschopnosť Českej republiky tak, že sa pre domácnosti a podniky znížia náklady na energie, dospeje sa k čistejšiemu priemyslu a v hodnotovom reťazci sa realizuje posun smerom nahor. Sektoru výroby energie dominuje uhlie, ktoré je zároveň najväčším zdrojov uhlíkových emisií a predstavuje značnú hrozbu pre miestnu kvalitu ovzdušia. Za posledných päť rokov došlo k výraznému nárastu emisií skleníkových plynov z cestnej dopravy. V oblasti adaptácie na zmenu klímy a predchádzania rizikám chýbajú náležité opatrenia, pokiaľ ide o vhodnú prevenciu, pripravenosť a odolnosť voči katastrofám.

               (14)Prílevu investícií pravdepodobne bráni administratívne a regulačné zaťaženie. Mnohé české firmy vnímajú administratívne a regulačné zaťaženie ako jednu z hlavných prekážok, ktoré bránia investíciám. Pri podnikaní sú najväčšími prekážkami časté zmeny právnych predpisov a zložité administratívne postupy. Náklady na vynucovanie plnenia zmlúv, časté zmeny daňových a pracovnoprávnych predpisov a ťažkosti pri získavaní stavebných povolení sú aspekty, ktoré potenciálne odrádzajú od investícií v krajine. Miera administratívneho zaťaženia sa zároveň v jednotlivých regiónoch značne líši. Cieľom nedávnych návrhov je zredukovať zložitosť postupov plánovania, najmä v prípade veľkých infraštruktúrnych projektov. Vláda chce do roku 2021 za účasti sociálnych partnerov sformulovať aj návrh nového stavebného zákona. Zodpovednosť za dohľad nad trhom s výrobkami je rozdelená medzi rozličné organizácie, pričom často dochádza k prekrývaniu sa jednotlivých právomocí a vznikajú problémy pri efektívnej koordinácii a účinnej spolupráci.

               (15)Napriek tomu, že v oblasti verejného obstarávania došlo k zlepšeniu transparentnosti a poskytovanej odbornej prípravy, prax v tejto oblasti stále zaostáva, pokiaľ ide o konkurencieschopnosť v dôsledku vysokého podielu konaní s jedinou prijatou ponukou, používanie kvalitatívnych kritérií a dôveru vo verejné inštitúcie. Veľká väčšina rozhodnutí o udelení verejnej zákazky sa naďalej odvíja od najnižšej ceny, pretože stále nedošlo k prijatiu strategického prístupu. Stále väčší dôraz sa kladie centralizované obstarávanie a na využívanie spoločnej expertízy, no ich zavádzanie do praxe je dosť pomalé, a to aj napriek ich nespornému potenciálu.

               (16)Česká republika ešte nevytvorila plne funkčný inovačný ekosystém, ktorý by bol založený na domácom výskume a vývoji. Krajina je na úrovni EÚ priemerným inovátorom, a to aj napriek tomu, že v oblasti intenzity výskumu a vývoja došlo k nárastu. Tieto výsledky možno súvisia s tým, že v rámci verejných investícií neexistuje ucelená stratégia zlepšovania slabých výsledkov výskumu a spolupráce medzi súkromným sektorom a akademickou obcou. Pokiaľ ide o vytváranie pridanej hodnoty, za rastom produktivity treba hľadať hlavne veľké zahraničné spoločnosti, zatiaľ čo domáce firmy v tejto oblasti zaostávajú. Celková produktivita faktorov, ktorá je meradlom efektívnosti využívania kapitálu a pracovnej sily v produkcii, navyše rastie len pomerne slabým tempom. Zvýšeným zameraním na domácu inováciu by sa mohla posilniť produktivita v celom podnikateľskom spektre vrátane malých a stredných podnikov.

               (17)Programovanie finančných prostriedkov EÚ na roky 2021 – 2027 by mohlo pomôcť riešiť niektoré z nedostatkov identifikovaných v odporúčaniach, a to najmä v oblastiach uvedených v prílohe D k správe o krajine
                  6
               . Českej republike by to umožnilo využiť uvedené prostriedky v identifikovaných sektoroch čo najlepšie, pričom by sa zohľadnili regionálne rozdiely. Dôležitým predpokladom pre úspech týchto investícií je posilnenie administratívnej kapacity krajiny, pokiaľ ide o riadenie týchto prostriedkov.

               (18)Komisia vykonala v kontexte európskeho semestra na rok 2019 komplexnú analýzu hospodárskej politiky Českej republiky, ktorú uverejnila v správe o tejto krajine na rok 2019. Zároveň posúdila konvergenčný program na rok 2019, národný program reforiem na rok 2019 a následné opatrenia v nadväznosti na odporúčania adresované Českej republike v predchádzajúcich rokoch. Zohľadnila nielen ich význam pre udržateľnú fiškálnu a sociálno-ekonomickú politiku v Českej republike, ale aj ich súlad s pravidlami a usmerneniami Únie vzhľadom na potrebu posilniť celkovú správu hospodárskych záležitostí Únie zabezpečením vstupov na úrovni Únie do budúceho vnútroštátneho rozhodovania.

               (19)Rada na základe tohto posúdenia preskúmala konvergenčný program na rok 2019 a zastáva názor
                  7
               , že Česká republika podľa očakávania dodrží ustanovenia Paktu stability a rastu.

               TÝMTO ODPORÚČA, aby Česká republika v rokoch 2019 a 2020 prijala opatrenia s cieľom:

               1.Zlepšiť dlhodobú fiškálnu udržateľnosť dôchodkového systému a systému zdravotnej starostlivosti. Prijať pripravované protikorupčné opatrenia.

               2.Podporiť zamestnanosť žien s malými deťmi, a to aj zlepšením prístupnosti cenovo dostupnej starostlivosti o deti, ako aj zamestnanosť znevýhodnených skupín obyvateľov. Zvýšiť kvalitu a inkluzívnosť systémov vzdelávania a odbornej prípravy, a to aj podporou technických a digitálnych zručností a zatraktívnením učiteľského povolania.

               3.Zamerať hospodársku politiku súvisiacu s investíciami na dopravu, a najmä na jej udržateľnosť, digitálnu infraštruktúru a prechod na nízkouhlíkové hospodárstvo a energetickú transformáciu vrátane energetickej efektívnosti, berúc ohľad na regionálne rozdiely. Zredukovať administratívne zaťaženie investícií a umožniť vo verejnom obstarávaní väčšiu mieru hospodárskej súťaže zameranej na kvalitu. Odstrániť prekážky brániace rozvoju plne fungujúceho inovačného ekosystému.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        SWD(2019) 1002 final.

                     (3)

                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).

                     (4)

                        COM(2014) 494 final.

                     (5)

                        Saldo očistené od cyklických vplyvov bez jednorazových a iných dočasných opatrení, prepočítané útvarmi Komisie podľa spoločne dohodnutej metodiky.

                     (6)

                        SWD(2019) 1002 final.

                     (7)

                        Podľa článku 9 ods. 2 nariadenia Rady (ES) č. 1466/97.


               EURÓPSKA KOMISIA
            V Bruseli18. 6. 2019
            COM(2019) 281 final
            Odporúčanie
            ROZHODNUTIE RADY,
            ktorým sa Komisia poveruje začatím rokovaní v mene Európskej únie s cieľom uzavrieť dohodu o partnerstve v odvetví udržateľného rybárstva a protokol k nej so Seychelskou republikou
            {SWD(2019) 209 final} - {SWD(2019) 210 final}

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Komisia navrhuje rokovať o novej dohode o partnerstve v odvetví udržateľného rybárstva a novom protokole so Seychelskou republikou, ktoré by zodpovedali potrebám flotily Únie a boli by v súlade s nariadením (EÚ) č. 1380/2013 o spoločnej rybárskej politike (SRP) a so závermi Rady z 19. marca 2012 týkajúcimi sa oznámenia Komisie o vonkajšom rozmere spoločnej rybárskej politiky.

               •Súlad s existujúcimi ustanoveniami v tejto oblasti politiky

                  Súčasná dohoda o partnerstve v odvetví rybárstva medzi Európskou úniou a Seychelami
                     1
                   bola podpísaná 28. februára 2007
                     2
                   a nadobudla platnosť 2. novembra 2007 na obdobie 6 rokov. Daná dohoda je automaticky obnoviteľná a v súčasnosti platí do 1. novembra 2019. Týmto sa navrhuje rokovať o novej dohode o partnerstve v odvetví udržateľného rybárstva s cieľom zakomponovať do nej niektoré ustanovenia nariadenia (EÚ) č. 1380/2013
                     3
                  , ktoré v aktuálnej dohode nie sú zahrnuté. Platnosť súčasného šesťročného protokolu
                     4
                   k dohode o partnerstve v odvetví rybárstva za začala 18. januára 2014 a uplynie 17. januára 2020. V predmetnom protokole sa stanovujú rybolovné možnosti poskytované flotile Únie, ako aj zodpovedajúce finančné protiplnenie, ktoré uhrádza Únia a vlastníci plavidiel.

                  Ročné finančné protiplnenie, ktoré Únia uhrádza Seychelám, predstavuje 5 000 000 EUR
                     5
                  , z čoho 2 500 000 EUR je vyčlenených na odvetvovú podporu.

               Z dohody o partnerstve v odvetví rybárstva so Seychelami vyplývajú pre plavidlá EÚ zo štyroch členských štátov (Španielsko, Francúzsko, Taliansko a Portugalsko) rybolovné možnosti súvisiace s lovom tuniakov a druhov migrujúcich na veľké vzdialenosti. Európska únia už disponuje sieťou dvojstranných dohôd o partnerstve v odvetví udržateľného rybárstva v Indickom oceáne – konkrétne ide o dohody s Mauríciom a Madagaskarom.

               Dohody o partnerstve v odvetví udržateľného rybárstva prispievajú k presadzovaniu cieľov SRP na medzinárodnej úrovni, zabezpečujú, aby rybolovné činnosti Únie mimo jej vôd vychádzali z rovnakých zásad a noriem, ako sú tie, ktoré sa uplatňujú v rámci práva Únie, a zároveň slúžia na podporu udržateľnej správy oceánov vo všetkých jej podobách. Navyše podporujú vedeckú spoluprácu medzi EÚ a jej partnermi, ako aj transparentnosť a udržateľnosť v záujme lepšieho riadenia rybolovných zdrojov, slúžia na zlepšenie správy, a to prostredníctvom podpory monitorovania, kontroly činností domácich i zahraničných flotíl a dohľadu nad nimi, ako aj prostredníctvom zabezpečovania finančných prostriedkov na boj proti nezákonnému, nenahlásenému a neregulovanému rybolovu. Prispievajú k udržateľnému rozvoju miestneho odvetvia rybárstva, ako aj k podpore rastu a dôstojných pracovných podmienok súvisiacich s rybolovnými činnosťami. Vďaka dohodám o partnerstve v odvetví udržateľného rybárstva sa posilňuje postavenie Európskej únie v medzinárodných a regionálnych rybárskych organizáciách – v prípade Seychel ide predovšetkým o postavenie v Komisii pre tuniaky z Indického oceánu (IOTC)
                  6
               .

               •Súlad s ostatnými politikami Únie

                  Rokovania o uzavretí novej dohody a protokolu so Seychelami sú v súlade s vonkajšou činnosťou EÚ v afrických, karibských a tichomorských krajinách (krajinách AKT), a najmä s cieľmi Únie týkajúcimi sa rešpektovania demokratických zásad a ľudských práv.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Právnym základom tohto rozhodnutia je Zmluva o fungovaní Európskej únie (ZFEÚ), konkrétne jej piata časť (Vonkajšia činnosť Únie) hlava V (Medzinárodné dohody) článok 218, kde sa uvádza postup pre rokovania a uzatváranie dohôd medzi EÚ a tretími krajinami.

               •Subsidiarita (v prípade inej ako výlučnej právomoci)

                  Neuplatňuje sa; ide o výlučnú právomoc.

               •Proporcionalita

                  Rozhodnutie je primerané sledovanému cieľu.

               •Výber nástroja

                  Tento nástroj vychádza z článku 218 ods. 3 a článku 218 ods. 4 ZFEÚ.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Komisia v roku 2019 vykonala ex post hodnotenie aktuálneho protokolu k dohode o partnerstve v odvetví rybárstva so Seychelami , ako aj ex ante hodnotenie jeho prípadného obnovenia. Závery hodnotenia sa nachádzajú v samostatnom pracovnom dokumente útvarov Komisie.

                  V hodnotení sa konštatovalo, že odvetvia rybolovu EÚ majú silný záujem o rybolov na Seychelách a že obnovenie protokolu je v záujme oboch strán. Vďaka obnoveniu protokolu by sa zároveň posilnilo monitorovanie, kontrola a dohľad a zlepšila by sa správa rybolovu v tomto regióne.

                  Pre EÚ je dôležité zachovať si nástroj, ktorý jej umožní intenzívnu odvetvovú spoluprácu s významným aktérom v rámci správy oceánov na subregionálnej úrovni vzhľadom na rozlohu rybolovnej oblasti patriacej pod jeho právomoc. Posilnenie vzťahov so Seychelami má význam aj z hľadiska budovania aliancií v rámci IOTC. Pre flotilu EÚ to zároveň znamená zachovanie prístupu k významnej rybolovnej oblasti v záujme uplatňovania rybolovných stratégií v kontexte viacročného medzinárodného právneho rámca. Význam Victorie ako jedného z hlavných prístavov vylodenia navyše posilňuje dôležitosť pripravovaného nového protokolu, a to ako z hľadiska odvetvia rybolovu EÚ, tak aj z hľadiska partnerskej krajiny. Zámerom seychelských orgánov je ďalej rozvíjať vzťahy s EÚ v záujme posilnenia správy oceánov a zároveň získať výhody spojené so špecializovanou podporou v danom odvetví, z ktorej vyplývajú príležitosti súvisiace s viacročným financovaním.

               •Konzultácie so zainteresovanými stranami

                  V rámci hodnotenia prebehli konzultácie s členskými štátmi, zástupcami sektora, medzinárodnými organizáciami občianskej spoločnosti, ako aj so seychelskými úradmi pre rybárstvo a zástupcami tamojšej občianskej spoločnosti. Konzultácie prebehli aj v rámci Poradnej rady pre diaľkové flotily, predovšetkým na jej zasadnutí 27. marca 2019.

               •Získavanie a využívanie expertízy

                  Neuplatňuje sa

               •Posúdenie vplyvu

                  Neuplatňuje sa

               •Regulačná vhodnosť a zjednodušenie

                  Neuplatňuje sa

               •Základné práva

                  V smerniciach na rokovania, ktorých návrh tvorí prílohu k rozhodnutiu, sa odporúča poverenie začatím rokovaní, a to vrátane začlenenia doložky o dôsledkoch porušovania ľudských práv a demokratických zásad.

               4.VPLYV NA ROZPOČET

               V prípade nového protokolu sa počíta s vplyvom na rozpočet v podobe úhrady finančného protiplnenia Seychelskej republike. Do rozpočtového riadku určeného pre dohody o partnerstve v odvetví udržateľného rybárstva (11 03 01) treba každoročne začleniť príslušné rozpočtové prostriedky v podobe viazaných a platobných rozpočtových prostriedkov, ktoré sú zlučiteľné s finančným plánovaním viacročného finančného rámca na roky 2014 až 2020. Ročné sumy pre záväzky a platby sa stanovujú v rámci každoročného rozpočtového postupu vrátane riadku rezerv pre protokoly, ktoré na začiatku roka nenadobudli účinnosť
                  7
               .

               5.ĎALŠIE PRVKY

               •Plány vykonávania a monitorovanie, hodnotenie a podávanie správ

                  Rokovania by sa mali začať v druhom štvrťroku 2019.

               •Podrobné vysvetlenie konkrétnych ustanovení návrhu

                  Komisia odporúča, aby:

                  – Rada poverila Komisiu začatím a vedením rokovaní so Seychelskou republikou s cieľom uzavrieť novú dohodu o partnerstve v odvetví udržateľného rybárstva a protokol k nej,

                  – Komisia bola vymenovaná za vyjednávača EÚ v tejto veci,

                  – Komisia viedla rokovania na základe konzultácií s osobitným výborom podľa ustanovení Zmluvy o fungovaní Európskej únie,

                  – Rada schválila smernice na rokovania pripojené k tomuto odporúčaniu.

               Odporúčanie

               ROZHODNUTIE RADY,

               ktorým sa Komisia poveruje začatím rokovaní v mene Európskej únie s cieľom uzavrieť dohodu o partnerstve v odvetví udržateľného rybárstva a protokol k nej so Seychelskou republikou

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže by sa mali začať rokovania so Seychelskou republikou s cieľom uzavrieť dohodu o partnerstve v odvetví udržateľného rybárstva a nový protokol k nej,

               PRIJALA TOTO ROZHODNUTIE:

               Článok 1

               Komisia sa týmto poveruje otvorením rokovaní so Seychelskou republikou s cieľom uzavrieť s ňou novú dohodu o partnerstve v odvetví udržateľného rybárstva a nový protokol k nej.

               Článok 2

               Rokovania musia prebiehať na základe konzultácií s [názov osobitného výboru určeného Radou] a v súlade so smernicami na rokovania nachádzajúcimi sa v prílohe k tomuto rozhodnutiu.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. V. EÚ L 290, 20.10.2006, s. 2.

                     (2)

                  https://www.consilium.europa.eu/en/documents-publications/treaties-agreements/agreement/?id=2006084&DocLanguage=en
                  .

                     (3)

                        Ref. nar. (EÚ) č. 1380/2013, časť VI, hlava II.

                     (4)

                        Ú. V. EÚ L 4, 9.1.2014, s. 3.

                     (5)

                        Na posledné štyri roky platnosti protokolu. V prípade prvých dvoch rokov išlo o 5 350 000.

                     (6)

                  https://iotc.org/
                  , medzivládna organizácia zodpovedná za hospodárenie s populáciami tuniakov a populáciami druhov príbuzných tuniakom v Indickom oceáne.

                     (7)

                        Kapitola 40 (riadok rezerv 40 02 41) v súlade s medziinštitucionálnou dohodou o viacročnom finančnom rámci (VFR) (2013/C 373/01).

    ---documentbreak---

               EURÓPSKA KOMISIA
            V Bruseli18. 6. 2019
            COM(2019) 281 final
            PRÍLOHA
            k
            odporúčaniu
            týkajúcemu sa rozhodnutia Rady, ktorým sa Komisia poveruje začatím rokovaní v mene Európskej únie s cieľom uzavrieť dohodu o partnerstve v odvetví udržateľného rybárstva a protokol k nej so Seychelskou republikou
            {SWD(2019) 209 final} - {SWD(2019) 210 final}

               PRÍLOHA

               Smernice na rokovania

               –Cieľom rokovaní je uzavrieť dohodu o partnerstve v odvetví udržateľného rybárstva a protokol k nej medzi Európskou úniou a Seychelskou republikou v súlade s nariadením (EÚ) č. 1380/2013 o spoločnej rybárskej politike a so závermi Rady z 19. marca 2012 týkajúcimi sa oznámenia Komisie z 13. júla 2011 o vonkajšom rozmere spoločnej rybárskej politiky.

               –Preto by sa v dohode o partnerstve v odvetví udržateľného rybárstva mal vymedziť všeobecný rámec, všeobecné zásady a ciele, ktoré budú tvoriť základ partnerstva so Seychelskou republikou. Mala by obsahovať doložku o zrušení aktuálnej dohody o partnerstve v odvetví rybárstva medzi Európskym spoločenstvom a Seychelskou republikou
                  1
               .

               –S cieľom podporovať udržateľný a zodpovedný rybolov a zároveň zabezpečiť vzájomné výhody pre EÚ a Seychelskú republiku prostredníctvom tejto novej dohody a protokolu k nej musia ciele rokovaní Komisie vychádzať z týchto potrieb:

               ·zabezpečiť, aby mali plavidlá flotily EÚ prístup do rybolovnej zóny Seychelskej republiky, ako aj potrebné oprávnenia na rybolov v danej zóne, čo okrem iného prispeje k rozvoju siete dohôd o partnerstve v odvetví udržateľného rybárstva slúžiacej prevádzkovateľom z EÚ v Indickom oceáne,

               ·zohľadniť najlepšie dostupné vedecké odporúčania a príslušné plány hospodárenia, ktoré prijali regionálne organizácie pre riadenie rybárstva, s cieľom zabezpečiť environmentálnu udržateľnosť rybolovných činností a súčasne podporovať správu oceánov v celosvetovom meradle. Rybolovné činnosti by sa mali zameriavať výhradne na dostupné zdroje a zohľadňovať rybolovnú kapacitu miestnej flotily s osobitným dôrazom na vysoko migračnú povahu dotknutých populácií,

               ·usilovať sa o získanie primeraného podielu rybolovných zdrojov, ktorý bude v plnej miere zodpovedať záujmom flotily EÚ v prípadoch, keď o ne majú záujem aj iné zahraničné flotily, ako aj o uplatňovanie tých istých technických podmienok na všetky zahraničné flotily,

               ·zabezpečiť, aby prístup k rybolovným oblastiam vychádzal z minulých i očakávaných budúcich činností flotily EÚ v danom regióne vzhľadom na najaktuálnejšie a najlepšie dostupné vedecké posúdenia, ako aj s prihliadnutím na záujmy najvzdialenejších regiónov EÚ,

               ·nadviazať dialóg v záujme posilnenia odvetvovej politiky s cieľom podporovať vykonávanie zodpovednej rybárskej politiky v súvislosti s rozvojovými cieľmi krajiny, najmä pokiaľ ide o správu rybolovu, boj proti nezákonnému, nenahlásenému a neregulovanému rybolovu, kontrolu, monitorovanie a dohľad nad rybolovnými činnosťami , ako aj poskytovanie vedeckého poradenstva, a súčasne posilňovať hospodársku činnosť,

               ·zabezpečiť, aby protokol prispieval k podpore rastu a tvorbe dôstojných pracovných podmienok súvisiacich s rybolovnými činnosťami, a to s prihliadnutím na príslušné dohovory Medzinárodnej organizácie práce,

               ·zahrnúť doložky o dôsledkoch porušovania ľudských práv a demokratických zásad.

               –V protokole by sa mali vymedziť najmä tieto aspekty:

               ·rybolovné možnosti, ktoré sa majú prideliť plavidlám Európskej únie,

               ·finančná kompenzácia a podmienky jej vyplácania a

               ·mechanizmus realizácie odvetvovej podpory.

                     (1)

                        Ú. V. EÚ L 290, 20.10.2006, s. 2.


               EURÓPSKA KOMISIA
            V Bruseli18. 6. 2019
            COM(2019) 280 final
            Odporúčanie
            ROZHODNUTIE RADY,
            ktorým sa Komisia poveruje začatím rokovaní v mene Európskej únie s cieľom uzavrieť protokol k dohode o partnerstve v odvetví udržateľného rybárstva so Senegalskou republikou
            {SWD(2019) 207 final} - {SWD(2019) 208 final}

               DÔVODOVÁ SPRÁVA

               1.KONTEXT ODPORÚČANIA

               •Dôvody a ciele návrhu

               Komisia navrhuje rokovať o novom protokole k dohode o partnerstve v odvetví udržateľného rybárstva so Senegalskou republikou, ktorý by zodpovedal potrebám flotily Únie a bol v súlade s nariadením (EÚ) č. 1380/2013 o spoločnej rybárskej politike (SRP) a so závermi Rady z 19. marca 2012 týkajúcimi sa oznámenia Komisie o vonkajšom rozmere spoločnej rybárskej politiky.

               •Súlad s existujúcimi ustanoveniami v tejto oblasti politiky

                  Aktuálna dohoda o partnerstve v odvetví udržateľného rybárstva (ďalej len „dohoda“) medzi Európskou úniou a Senegalom
                     1
                   bola uzavretá 20. novembra 2014
                     2
                  . Súčasný päťročný
                     3
                   protokol k dohode vstúpil do platnosti 20. novembra 2014
                     4
                   a jeho platnosť uplynie 19. novembra 2019. Stanovujú sa v ňom rybolovné možnosti poskytované flotile Únie, ako aj zodpovedajúce finančné protiplnenie, ktoré uhrádza Únia a vlastníci plavidiel.

                  Ročné finančné protiplnenie, ktoré EÚ uhrádza Senegalu, predstavuje od 1 058 000 EUR za prvý rok, 988 000 EUR za druhý, tretí a štvrtý rok, po 918 000 EUR počas piateho roka v prípade celkovej referenčnej tonáže 14 000 ročne. Okrem toho je počas 5 rokov na odvetvovú podporu vyčlenených 750 000 EUR ročne.

               Na základe dohody o partnerstve v odvetví udržateľného rybárstva so Senegalom vyplývajú pre plavidlá EÚ z dvoch členských štátov (Španielsko a Francúzsko) rybolovné možnosti súvisiace s lovom tuniakov a druhov migrujúcich na veľké vzdialenosti, pričom pre dve plavidlá (zo Španielska) z nej vyplývajú rybolovné možnosti súvisiace s lovom druhov žijúcich pri morskom dne. Európska únia už disponuje sieťou dvojstranných dohôd sieťou dvojstranných dohôd o partnerstve v odvetví udržateľného rybárstva s krajinami západnej Afriky na pobreží Atlantického oceánu, konkrétne s Marokom, Mauritániou, Gambiou, Guineou-Bissau, Libériou a Pobrežím Slonoviny.

                  Dohody o partnerstve v odvetví udržateľného rybárstva prispievajú k presadzovaniu cieľov SRP na medzinárodnej úrovni a zabezpečujú, aby rybolovné činnosti Únie mimo jej vôd vychádzali z tých istých zásad a noriem, ktoré sa uplatňujú v rámci práva Únie. Dohody o partnerstve v odvetví udržateľného rybárstva navyše podporujú vedeckú spoluprácu medzi EÚ a jej partnermi, ako aj transparentnosť a udržateľnosť v záujme lepšieho riadenia rybolovných zdrojov, slúžia na zlepšenie správy, a to prostredníctvom podpory monitorovania, kontroly činností domácich i zahraničných flotíl a dohľadu nad nimi, ako aj prostredníctvom zabezpečovania finančných prostriedkov na boj proti nezákonnému, nenahlásenému a neregulovanému rybolovu s cieľom prispieť k udržateľnému rozvoju miestneho odvetvia rybolovu. Vďaka dohodám o partnerstve v odvetví udržateľného rybárstva sa posilňuje postavenie EÚ v medzinárodných a regionálnych rybárskych organizáciách: v prípade Senegalu najmä v Medzinárodnej komisii pre zachovanie atlantických tuniakov (ICCAT)
                     5
                  . Tieto dohody vychádzajú z najlepších dostupných vedeckých odporúčaní a prispievajú k zlepšeniu dodržiavania medzinárodných opatrení vrátane boja proti nezákonnému, nenahlásenému a neregulovanému rybolovu.

               •Súlad s ostatnými politikami Únie

                  Rokovania so Senegalom o uzavretí nového protokolu sú v súlade s vonkajšou činnosťou EÚ v afrických, karibských a tichomorských krajinách (krajinách AKT), a najmä s cieľmi Únie týkajúcimi sa rešpektovania demokratických zásad a ľudských práv.

                  Hoci len miestnom meradle, hospodárska činnosť, ku ktorej dochádza v senegalskom odvetví rybolovu, prispeje k riešeniu príčin neregulárnej migrácie z krajiny.

               2.PRÁVNE PRVKY ODPORÚČANIA

               •Právny základ

                  Právnym základom tohto rozhodnutia je Zmluva o fungovaní Európskej únie (ZFEÚ), konkrétne jej piata časť (Vonkajšia činnosť Únie) hlava V (Medzinárodné dohody) článok 218, kde sa uvádza postup pre rokovania a uzatváranie dohôd medzi EÚ a tretími krajinami.

               •Subsidiarita (v prípade inej ako výlučnej právomoci)

                  Neuplatňuje sa; ide o výlučnú právomoc.

               •Proporcionalita

                  Rozhodnutie je primerané sledovanému cieľu.

               •Výber nástroja

                  Tento nástroj vychádza z článku 218 ods. 3 a článku 218 ods. 4 ZFEÚ.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Komisia v roku 2019 vykonala ex post hodnotenie aktuálneho protokolu k dohode o partnerstve v odvetví udržateľného rybárstva so Senegalom, ako aj ex ante hodnotenie jeho prípadného obnovenia. Závery hodnotenia sa nachádzajú v samostatnom pracovnom dokumente útvarov Komisie
                     6
                  .

                  Z hodnotenia vyplynulo, že dané odvetvia rybolovu EÚ (lov tuniakov, ako aj druhov žijúcich pri morskom dne) majú veľký záujem o rybolov v Senegale a že obnovenie protokolu by pomohlo posilniť monitorovanie, kontrolu a dohľad a prispieť k lepšej správe rybolovu v tomto regióne. Pre EÚ je dôležité, aby si zachovala nástroj umožňujúci odvetvovú spoluprácu so Senegalom ako hlavným aktérom na subregionálnej úrovni. Význam Dakaru ako jedného z hlavných prístavov vylodenia navyše posilňuje dôležitosť pripravovaného nového protokolu, a to ako z hľadiska odvetvia rybolovu EÚ, tak aj z hľadiska partnerskej krajiny. Zámerom senegalských orgánov je ďalej rozvíjať vzťahy s EÚ v záujme posilnenia správy oceánov a zároveň získať výhody spojené so špecializovanou podporou v danom odvetví, z ktorej vyplývajú príležitosti súvisiace s viacročným financovaním.

               •Konzultácie so zainteresovanými stranami

                  V rámci hodnotenia prebehli konzultácie s členskými štátmi, so zástupcami odvetvia, s medzinárodnými organizáciami občianskej spoločnosti, ako aj so senegalskými úradmi pre rybárstvo a zástupcami tamojšej občianskej spoločnosti. Konzultácie prebehli aj v rámci Poradnej rady pre diaľkové flotily.

               •Získavanie a využívanie expertízy

                  Neuplatňuje sa

               •Posúdenie vplyvu

                  Neuplatňuje sa

               •Regulačná vhodnosť a zjednodušenie

                  Neuplatňuje sa

               •Základné práva

                  V smerniciach na rokovania, ktorých návrh tvorí prílohu k rozhodnutiu, sa odporúča poveriť Komisiu začatím rokovaní, a to vrátane začlenenia doložky o dôsledkoch porušovania ľudských práv a demokratických zásad.

               4.VPLYV NA ROZPOČET

                  Súčasťou vplyvu na rozpočet v súvislosti s novým protokolom je platba finančného príspevku pre Senegalskú republiku, ktorý je zlučiteľný s viacročným finančným rámcom na obdobie 2014 – 2020, najmä pokiaľ ide o rozpočtové prostriedky na dohody o partnerstve v odvetví udržateľného rybárstva. Ročné sumy pre záväzky a platby sa stanovujú v rámci každoročného rozpočtového postupu vrátane riadku rezerv pre návrhy, ktoré na začiatku roka nenadobudli účinnosť
                     7
                  .

               5.ĎALŠIE PRVKY

               •Plány vykonávania a monitorovanie, hodnotenie a podávanie správ

                  Rokovania by sa mali začať v druhom štvrťroku 2019.

               •Podrobné vysvetlenie konkrétnych ustanovení návrhu

                  Komisia odporúča, aby:

                  – Rada poverila Komisiu začatím a vedením rokovaní s cieľom uzavrieť nový protokol k dohode o partnerstve v odvetví udržateľného rybárstva so Senegalskou republikou,

                  – Komisia bola vymenovaná za vyjednávača EÚ v tejto veci,

                  – Komisia viedla rokovania na základe konzultácií s osobitným výborom podľa ustanovení Zmluvy o fungovaní Európskej únie,

                  – Rada schválila smernice na rokovania pripojené k tomuto odporúčaniu.

               Odporúčanie

               ROZHODNUTIE RADY,

               ktorým sa Komisia poveruje začatím rokovaní v mene Európskej únie s cieľom uzavrieť protokol k dohode o partnerstve v odvetví udržateľného rybárstva so Senegalskou republikou

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže by sa mali začať rokovania s cieľom uzavrieť nový protokol k dohode o partnerstve v odvetví udržateľného rybárstva so Senegalskou republikou,

               PRIJALA TOTO ROZHODNUTIE:

               Článok 1

               Komisia sa týmto poveruje otvorením rokovaní so Senegalom s cieľom uzavrieť nový protokol k dohode o partnerstve v odvetví udržateľného rybárstva so Senegalskou republikou.

               Článok 2

               Rokovania musia prebiehať na základe konzultácií s [Rada vloží názov osobitného výboru] a v súlade so smernicami na rokovania nachádzajúcimi sa v prílohe k tomuto rozhodnutiu.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 304, 23.10.2014, s.3.

                     (2)

                  https://www.consilium.europa.eu/en/documents-publications/treaties-agreements/agreement/?id=2014055&DocLanguage=en
                  .

                     (3)

                        Ú. v. EÚ L 304, 23.10.2014, s.9.

                     (4)

                  https://www.consilium.europa.eu/en/documents-publications/treaties-agreements/agreement/?id=2014056&DocLanguage=en
                  .

                     (5)

                  http://www.fao.org/fishery/rfb/iccat/en
                  , orgán zriadený na základe medzinárodného práva na účely zachovania druhov migrujúcich na veľké vzdialenosti a hospodárenia s nimi v danom regióne.

                     (6)

                        SWD(2019)208.

                     (7)

                        Pozri kapitolu 40 (riadok rezerv 40 02 41) v súlade s medziinštitucionálnou dohodou o viacročnom finančnom rámci (VFR) (2013/C 373/01).

    ---documentbreak---

               EURÓPSKA KOMISIA
            V Bruseli18. 6. 2019
            COM(2019) 280 final
            PRÍLOHA
            k
            odporúčaniu
            týkajúcemu sa rozhodnutia Rady, ktorým sa Komisia poveruje začatím rokovaní v mene Európskej únie s cieľom uzavrieť protokol k dohode o partnerstve v odvetví udržateľného rybárstva so Senegalskou republikou
            {SWD(2019) 207 final} - {SWD(2019) 208 final}

               PRÍLOHA

               –Smernice na rokovania

               –Cieľom rokovaní je uzavrieť protokol k dohode o partnerstve v odvetví udržateľného rybárstva medzi Európskou úniou a Senegalskou republikou v súlade s nariadením (EÚ) č. 1380/2013 o spoločnej rybárskej politike a so závermi Rady z 19. marca 2012 týkajúcimi sa oznámenia Komisie z 13. júla 2011 o vonkajšom rozmere spoločnej rybárskej politiky.

               –S cieľom podporovať udržateľný a zodpovedný rybolov a zároveň zabezpečiť vzájomné výhody pre EÚ a Senegalskú republiku prostredníctvom tohto nového protokolu musia ciele rokovaní Komisie vychádzať z týchto potrieb:

               ·zabezpečiť, aby mali plavidlá flotily EÚ prístup do rybolovnej zóny Senegalskej republiky, ako aj potrebné oprávnenia na rybolov v danej zóne, čo okrem iného prispeje k rozvoju siete dohôd o partnerstve v odvetví udržateľného rybárstva slúžiacej prevádzkovateľom z EÚ v západnej Afrike,

               ·zohľadniť najlepšie dostupné vedecké odporúčania a príslušné plány hospodárenia, ktoré prijali regionálne organizácie pre riadenie rybárstva, s cieľom zabezpečiť a zlepšiť environmentálnu udržateľnosť rybolovných činností a súčasne podporovať správu oceánov v celosvetovom meradle. Rybolovné činnosti by sa mali zameriavať výhradne na dostupné zdroje a zohľadňovať rybolovnú kapacitu miestnej flotily s osobitným dôrazom na vysoko migračnú povahu dotknutých populácií,

               ·usilovať sa o získanie primeraného podielu prebytkových rybolovných zdrojov, ktorý bude v plnej miere zodpovedať záujmom flotily EÚ v prípadoch, keď o ne majú záujem aj iné zahraničné flotily, ako aj o uplatňovanie tých istých technických podmienok na všetky zahraničné flotily,

               ·zabezpečiť, aby prístup k rybolovným oblastiam vychádzal z minulých i očakávaných budúcich činností flotily EÚ v danom regióne, a súčasne zohľadniť najaktuálnejšie dostupné vedecké posúdenia,

               ·nadviazať dialóg v záujme posilnenia odvetvovej politiky s cieľom podporovať vykonávanie zodpovednej rybárskej politiky v súvislosti s rozvojovými cieľmi krajiny, najmä pokiaľ ide o správu rybolovu, boj proti nezákonnému, nenahlásenému a neregulovanému rybolovu, kontrolu, monitorovanie a dohľad nad rybolovnými činnosťami a poskytovanie vedeckého poradenstva a podporovať hospodárske činnosti a pracovné príležitosti, ktoré okrem iného prispievajú k riešeniu príčin neregulárnej migrácie zo Senegalu,

               ·zabezpečiť, aby protokol prispieval k podpore rastu a tvorbe dôstojných pracovných miest v oblasti námornej činnosti s prihliadnutím na príslušné dohovory Medzinárodnej organizácie práce,

               ·zahrnúť doložky o dôsledkoch porušovania ľudských práv a demokratických zásad.

               –V protokole by sa mali vymedziť najmä tieto aspekty:

               ·rybolovné možnosti (podľa kategórií), ktoré sa majú prideliť plavidlám Európskej únie,

               ·finančná kompenzácia a podmienky jej vyplácania a

               ·mechanizmus realizácie odvetvovej podpory.


               EURÓPSKA KOMISIA
            V Bruseli3. 7. 2019
            COM(2019) 314 final
            Odporúčanie
            ROZHODNUTIE RADY,
            ktorým sa dopĺňajú smernice na rokovania pre rozvojový program z Dauhy, pokiaľ ide o rokovania týkajúce sa mnohostranného rámca na uľahčenie investícií

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Dňa 13. decembra 2017 na jedenástej Konferencii ministrov Svetovej obchodnej organizácie (WTO) prijalo 70 členov WTO spoločné vyhlásenie o uľahčení investovania pre rozvoj
                     1
                  , v ktorom sa vyzýva na „štruktúrované diskusie zamerané na rozvoj mnohostranného rámca na uľahčenie investícií.“ Zámerom týchto diskusií je identifikovať a rozvinúť prvky rámca na uľahčenie priamych zahraničných investícií. Európska únia (EÚ) a jej členské štáty iniciatívu jednoznačne podporovali a pristúpili k nej.

                  EÚ sa aktívne zúčastnila na štruktúrovaných diskusiách v rámci WTO, ktoré sa uskutočnili v roku 2018. Diskusie boli transparentné a otvorené pre všetkých členov WTO a ich výsledkom bol „kontrolný zoznam otázok, ktoré vzniesli členovia“, ktorý obsahoval možné prvky rámca na uľahčenie priamych zahraničných investícií určené členmi WTO. Tento „kontrolný zoznam“ bol schválený na hodnotiacom zasadnutí 6. decembra 2018.

                  V roku 2019 sa začala nová fáza diskusií. Členovia WTO sa dohodli na harmonograme zasadnutí, ktoré sa majú uskutočniť v prvej polovici roka a ktoré budú venované rozvoju prvkov uvedených v kontrolnom zozname. Táto prieskumná činnosť týkajúca sa rozvoja takýchto prvkov je ako doteraz transparentná a otvorená pre všetkých členov WTO. Diskusia sa bude týkať všetkých prvkov „kontrolného zoznamu“ na základe príkladov existujúcich ustanovení v dvojstranných alebo mnohostranných dohodách, ktoré sa týkajú uľahčenia investícií. Tieto príklady sa zhromažďujú v „prehľade textových príkladov“ (Compendium of text-based examples). Hodnotiace zasadnutie sa bude konať v júli 2019. Na jeseň 2019 členovia začnú pravdepodobne navrhovať konkrétne texty pre mnohostranný rámec na uľahčenie investícií. To znamená, že prvá fáza rokovaní pravdepodobne začne v septembri až októbri 2019.

                  Rokovania by sa mali uskutočňovať v rámci WTO a mali by byť aj naďalej transparentné a otvorené pre všetkých členov WTO, ktorí sa rozhodnú pripojiť. Počas rokovaní môžu zúčastnení členovia na začiatku alebo v neskoršej fáze rokovacieho procesu WTO predložiť akýkoľvek návrh na rokovanie v oblasti uľahčenia priamych zahraničných investícií.

                  V rámci rozvojového programu z Dauhy (DDA) dostala Komisia od Rady poverenie na rokovania na úrovni WTO týkajúce sa okrem iného obchodu a investícií
                     2
                  . Vzhľadom na to, že priame zahraničné investície sú hlavným nástrojom medzinárodného obchodu a uľahčenie investícií je spôsob, ako podporiť cezhraničné investície tým, že sa pomôže zabezpečiť stabilné a predvídateľné prostredie pre priame zahraničné investície na celom svete
                     3
                  , na nové rokovania na úrovni WTO o uľahčení investícií sa vzťahuje existujúce poverenie, keďže patria do oblasti obchodu a investícií
                     4
                  . Preto sa nové rozhodnutie Rady o poverení začať rokovania podľa článku 218 ods. 3 Zmluvy o fungovaní Európskej únie (ZFEÚ) nevyžaduje.

                  Napriek tomu, že obchod a investície nie sú novým bodom programu WTO
                     5
                  , rokovania o uľahčení investícií by mohli byť v niektorých aspektoch potenciálne novátorské a môžu sa zaoberať niektorými témami, ktoré pre EÚ predstavujú osobitné priority. V dôsledku toho Komisia s cieľom presnejšie vymedziť rokovania odporúča Rade, aby pre rokovania na úrovni WTO o uľahčení investícií prijala doplňujúce osobitné smernice na rokovania.

                  Cieľom navrhovaných smerníc na rokovania je zabezpečiť, aby EÚ bola schopná zapojiť sa do rokovaní o všetkých prvkoch uľahčenia investícií, ktoré navrhli zúčastnení členovia WTO v priebehu rokovaní, a to pri plnom rešpektovaní acquis a politických rozhodnutí EÚ v súvislosti s rokovaniami o obchode a investíciách.

                  Zo strany EÚ je cieľom rokovaní uľahčiť investorom a podnikom, vrátane mikropodnikov a malých a stredných podnikov, priame zahraničné investície a vytvoriť nové príležitosti na podporu inkluzívneho rastu a udržateľného rozvoja. Mnohostranný rámec na uľahčenie investícií by mohol uľahčiť globálne investície rovnakým spôsobom, ako WTO pomáha uľahčiť celosvetový obchod vďaka Dohode o uľahčení obchodu. S cieľom dosiahnuť ambiciózny výsledok s účasťou čo najväčšieho počtu členov WTO by pravidlá a záväzky mali členom poskytnúť primeranú flexibilitu.

               •Súlad s existujúcimi ustanoveniami v tejto oblasti politiky

                  Uvedené ciele sú v súlade so Zmluvou o Európskej únii (ZEÚ), v ktorej je zakotvené, že EÚ by mala „povzbudzovať integráciu všetkých krajín do svetového hospodárstva aj prostredníctvom postupného odstraňovania prekážok v medzinárodnom obchode“
                     6
                  .

                  Európska rada na svojom zasadnutí 28. – 29. júna 2018 poverila Komisiu, aby sa usilovala o modernizáciu WTO v záujme dosiahnutia týchto cieľov: 1) aby sa WTO stala relevantnejšou a lepšie sa prispôsobovala meniacemu sa svetu a 2) aby fungovala efektívnejšie. Ústredným pilierom tohto procesu je modernizácia normotvorných činností WTO, ktorá je jedným z hlavných cieľov predpokladaných rokovaní o uľahčení investícií.

                  Dňa 18. septembra 2018 Komisia predložila koncepčný dokument
                     7
                   o modernizácii WTO. Komisia v súvislosti s posilnením normotvornej funkcie WTO okrem iného zdôraznila, že „v nadväznosti na spoločné vyhlásenia, ktoré sa dohodli v Buenos Aires, už prebiehajú práce v oblastiach [...] uľahčenia investícií, bude však potrebné vyvinúť ďalšie úsilie na odstránenie nedostatkov a aktualizáciu súboru pravidiel WTO.“

                  EÚ vo svojich rokovaniach o voľnom obchode systematicky predkladá ambiciózne pravidlá týkajúce sa transparentnosti a vnútroštátnej regulácie v odvetviach služieb a iných odvetviach. Smernice na rokovania navrhnuté v rámci rokovaní o uľahčení investícií by boli založené na rovnakom prístupe, aký EÚ sleduje vo svojich dohodách o voľnom obchode.

               •Súlad s ostatnými politikami Únie

                  Pravidlá, ktoré EÚ môže navrhnúť vo WTO, by boli plne v súlade s príslušnými právnymi predpismi EÚ v oblasti vnútorného trhu a vychádzali by z nich, a odrážali by návrhy, ktoré EÚ predložila v rámci dvojstranných rokovaní.

                  Navrhované smernice na rokovania potvrdzujú, že akékoľvek pravidlá alebo záväzky odsúhlasené Európskou úniou by mali byť v súlade s právnym rámcom EÚ (bod 5 v prílohe).

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Článok 207 ods. 4 prvý pododsek v spojení článkom 218 ods. 3 a 4 ZFEÚ.

                  Podľa článku 207, ak sa majú prerokovať dohody týkajúce sa spoločnej obchodnej politiky, Komisia predloží odporúčania Rade. Takéto rokovania vedie Komisia po porade s osobitným výborom vymenovaným Radou na pomoc Komisii pri vykonávaní tejto úlohy a v rámci smerníc, ktoré jej Rada môže adresovať.

                  V článku 218 ods. 3 ZFEÚ sa stanovuje, že Komisia predkladá odporúčania Rade. Rada je splnomocnená prijímať rozhodnutia poverujúce na začatie rokovaní a podľa článku 218 ods. 4 ZFEÚ môže adresovať vyjednávačovi smernice a určiť osobitný výbor, po porade s ktorým sa musia viesť rokovania.

                  Pokiaľ ide o rokovania na úrovni WTO o uľahčení investícií, Rada už schválila začatie rokovaní a vydala pre Komisiu smernice o obchode a investíciách v rámci WTO. Na účely presnejšieho vymedzenia týchto rokovaní je však potrebné prijatie doplňujúcich smerníc na rokovania. Komisia preto odporúča, aby Rada prijala rozhodnutie na základe článku 207 ods. 4 prvého pododseku v spojení s článkom 218 ods. 3 a 4 ZFEÚ.

               •Subsidiarita (v prípade inej ako výlučnej právomoci)

                  Spoločná obchodná politika je oblasťou výlučnej právomoci EÚ podľa článku 3 ZFEÚ. Zásada subsidiarity sa preto neuplatňuje (článok 5 ods. 3 ZEÚ).

               •Proporcionalita

                  Odporúčanie Komisie je v súlade so zásadou proporcionality (článok 5 ods. 4 ZEÚ).

               •Výber nástroja

                  Rozhodnutie Rady Európskej únie o smerniciach na rokovania o uľahčení investícií na doplnenie smerníc vydaných Komisii v súvislosti s rozvojovým programom z Dauhy.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Verejné konzultácie sa neuskutočnili, pretože podstatné prvky rokovaní na úrovni WTO ešte nie sú známe.

                  Komisia pravidelne konzultuje so zainteresovanými stranami okrem iného v rámci expertnej skupiny pre obchodné dohody
                     8
                   a dialógu s občianskou spoločnosťou
                     9
                  .

               •Získavanie a využívanie expertízy

                  Neuplatňuje sa.

               •Posúdenie vplyvu

                  Posúdenie vplyvu sa nevykonalo z tohto dôvodu: Rokovania na úrovni WTO o uľahčení investícií sú založené na existujúcom poverení na rokovania na úrovni WTO, ktoré Komisia dostala od Rady (pozri oddiel 1). Podstata rokovaní nepredstavuje novú oblasť politiky; ide o pokračovanie širších rokovaní na úrovni WTO, ktoré sa teraz zúžili na konkrétnejšiu oblasť, ktorá nezahŕňa liberalizáciu investícií ani ochranu investícií.

                  Na základe možných prvkov mnohostranného rámca na uľahčenie investícií, ktoré boli identifikované v „kontrolnom zozname“, nič nenasvedčuje tomu, že by ratifikácia takejto dohody viedla k významnému vplyvu na EÚ. Viedlo by to skôr ku kodifikácii postupov, ktoré sú už v rámci EÚ dobre zavedené. Vplyv možných nových pravidiel a záväzkov vyplývajúcich z rokovaní v na úrovni WTO bude pravdepodobne významnejší v prípade určitých tretích krajín, najmä rozvojových krajín a najmenej rozvinutých krajín. Nemožno ho však identifikovať vopred. Po prvé preto, lebo zúčastnení členovia WTO návrhy na rokovanie ešte nepredložili. Po druhé preto, že nie je známe, ktorí členovia prijmú záväzky týkajúce sa nových pravidiel a povinností WTO, a ak tak spravia, v akom časovom horizonte.

                  Keď budú potenciálne vplyvy jasnejšie, t. j. keď bude obsah mnohostranného rámca a záväzkov členov WTO bližšie ozrejmený, Komisia prehodnotí potrebu dôkladnejšej analýzy. Malo by k tomu dôjsť najneskôr na záver rokovaní na úrovni WTO.

                  EÚ sa bude aktívne zúčastňovať na rokovaniach a bude predkladať návrhy od počiatočných fáz rokovaní s úmyslom ovplyvniť výsledok.

               •Regulačná vhodnosť a zjednodušenie

                  Neuplatňuje sa.

               •Základné práva

                  Táto iniciatíva je plne v súlade s Chartou základných práv Európskej únie.

               4.VPLYV NA ROZPOČET

                  Iniciatíva nemá vplyv na rozpočet.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  Neuplatňuje sa.

               •Vysvetľujúce dokumenty (v prípade smerníc)

                  Neuplatňuje sa.

               •Podrobné vysvetlenie konkrétnych ustanovení návrhu

                  Neuplatňuje sa.

               Odporúčanie

               ROZHODNUTIE RADY,

               ktorým sa dopĺňajú smernice na rokovania pre rozvojový program z Dauhy, pokiaľ ide o rokovania týkajúce sa mnohostranného rámca na uľahčenie investícií

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 3 a 4,

               so zreteľom na odporúčanie Európskej komisie,

               keďže:

               (1)V rámci rozvojového programu z Dauhy Rada schválila začatie rokovaní vo Svetovej obchodnej organizácii (WTO) a vydala smernice určené Komisii, ktoré sa okrem iného týkajú obchodu a investícií.

               (2)Dňa 13. decembra 2017 na jedenástej Konferencii ministrov Svetovej obchodnej organizácie prijalo 70 členov WTO spoločné vyhlásenie o uľahčení investícií pre rozvoj
                  10
               , v ktorom sa vyzýva na štruktúrované diskusie zamerané na rozvoj multilaterálneho rámca na uľahčenie investícií.

               (3)Súčasná fáza diskusií zameraných na rozvoj možných prvkov mnohostranného rámca na uľahčenie investícií sa podľa najnovšieho harmonogramu skončí v júli 2019
                  11
                a za ňou bude na jeseň 2019 pravdepodobne nasledovať prvá fáza rokovaní.

               (4)Prijatie doplňujúcich smerníc na rokovania je potrebné na ďalšie vymedzenie pozície Únie v budúcich rokovaniach na úrovni WTO o uľahčení investícií.

               (5)Podľa článku 207 ods. 3 by mal byť výbor pre obchodnú politiku naďalej určený ako výbor, po porade s ktorým sa vedú rokovania,

               PRIJALA TOTO ROZHODNUTIE:

               Článok 1

               Smernice na rokovania určené Komisii v súvislosti s rozvojovým programom z Dauhy sa dopĺňajú smernicami na rokovania o mnohostrannom rámci na uľahčenie investícií, ktoré sú uvedené v prílohe.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        WT/MIN(17)/59 z 13. decembra 2017.

                     (2)

                        Poverenie v rámci rozvojového programu z Dauhy tvorí súbor záverov Rady z obdobia od 25. októbra 1999 do 18. júla 2008.

                     (3)

                        V najnovšom harmonograme zasadnutí v rámci štruktúrovaných diskusií o uľahčení investícií pre rozvoj (INF/IFD/W/3) zo 17. apríla 2019 na základe „kontrolného zoznamu otázok, ktoré vzniesli členovia“ sa stanovuje, že uľahčenie investícií súvisí s poskytovaním stabilného, transparentného a predvídateľného podnikateľského prostredia pre priame zahraničné investície na celom svete. Najnovšia verzia „kontrolného zoznamu otázok, ktoré vzniesli členovia“ z 9. novembra 2018 bola všetkým členom rozoslaná 27. novembra 2018 ako príloha k neformálnej správe o posudzovaní situácie a ďalších krokoch.

                     (4)

                        Odkazuje sa najmä na závery Rady z 26. októbra 1999, 8. decembra 1999, 29. októbra 2001, 21. novembra 2001 a 21. júla 2003 (v ktorých sa konkrétne uvádza, že prijaté ministerské vyhlásenia zo Singapuru a Dauhy a súvisiace texty, ako aj predchádzajúce závery Rady predstavujú základ pre činnosť Únie v rokovaniach o rozvojovom programe z Dauhy), 5. decembra 2003, 6. októbra 2004, 19. júla 2005 a 18. októbra 2005 (v ktorých sa osobitne pripomína, že závery Rady z októbra 1999 až júla 2005 zostávajú v platnosti a spolu predstavujú mandát Komisie na rokovania o rozvojovom programe z Dauhy), 21. novembra 2005, 12. júna 2006, 10. marca 2008 a 18. júla 2008.

                     (5)

                        V roku 1997 bola založená pracovná skupina WTO pre vzťahy medzi obchodom a investíciami.

                     (6)

                        Článok 21 ods. 2 písm. e) ZEÚ.

                     (7)

                  http://trade.ec.europa.eu/doclib/docs/2018/september/tradoc_157331.pdf
                  .

                     (8)

                  http://ec.europa.eu/trade/trade-policy-and-you/expert-groups/
                  .

                     (9)

                  http://trade.ec.europa.eu/civilsoc/meetdetails.cfm?meet=11531
                  .

                     (10)

                        WT/MIN(17)/59.

                     (11)

                        INF/IFD/W/3.

    ---documentbreak---

               EURÓPSKA KOMISIA
            V Bruseli3. 7. 2019
            COM(2019) 314 final
            PRÍLOHA
            k
            odporúčaniu na rozhodnutie Rady,
            ktorým sa dopĺňajú smernice na rokovania pre rozvojový program z Dauhy, pokiaľ ide o rokovania týkajúce sa mnohostranného rámca na uľahčenie investícií

               PRÍLOHA

               1.POVAHA A ROZSAH PÔSOBNOSTI PRAVIDIEL A ZÁVÄZKOV

               1.Na základe existujúceho poverenia Rady na rokovania na úrovni Svetovej obchodnej organizácie (WTO) v rámci rozvojového programu z Dauhy by zámerom mnohostranných rokovaní o uľahčení investícií malo byť vytvorenie mnohostranného rámca pravidiel s cieľom uľahčiť priame zahraničné investície na celom svete. Cieľom je vytvoriť transparentnejšie, efektívnejšie a predvídateľnejšie prostredie na uľahčenie cezhraničných investícií. Takýto rámec by sa mal sústrediť na priame zahraničné investície s vylúčením krátkodobých pohybov kapitálu a mal by sa zamerať na zabezpečenie správnych podmienok na to, aby medzinárodné investície podporovali udržateľný rozvoj, pričom by hostiteľské krajiny mali byť i naďalej schopné regulovať na svojom území činnosť investorov.

               2.V súlade so spoločným ministerským vyhlásením o uľahčení investovania pre rozvoj, ktoré 13. decembra 2017 na jedenástej Konferencii ministrov WTO prijalo 70 členov WTO, sa tieto rokovania nebudú týkať prístupu na trh, ochrany investícií, ani urovnávania sporov medzi investorom a štátom.

               3.Rokovania by sa mali viesť a uzatvárať s náležitým ohľadom na práva a povinnosti členov v rámci WTO, pričom by sa mali dodržiavať zásady transparentnosti a inkluzívnosti a malo by sa vychádzať z existujúcich dohôd WTO.

               4.Rokovania by sa mali zamerať na vytvorenie ambicióznych pravidiel a záväzkov s účasťou čo najväčšieho počtu členov WTO. Rokovania by mali zohľadňovať jedinečné príležitosti, ktoré pred členmi WTO stoja, a výzvy, ktorým členovia WTO čelia v súvislosti s uľahčením investícií. V súlade s tým by pravidlá a záväzky mali poskytovať členom primeranú flexibilitu.

               5.V pravidlách a záväzkoch, na ktorých sa dohodla Európska únia (EÚ), by sa mala zohľadniť povinnosť nediskriminácie v existujúcich dohodách WTO, pokiaľ sú relevantné a uplatniteľné v kontexte uľahčenia investícií.

               2.NAVRHOVANÝ OBSAH PRAVIDIEL A ZÁVÄZKOV

               6.Rokovania by mali vytvoriť nový rámec pravidiel WTO zameraný na uľahčenie priamych zahraničných investícií. Tento rámec by mal vytvoriť transparentné, efektívne a predvídateľné prostredie pre medzinárodné investície v prospech podnikov všetkých veľkostí v EÚ vrátane mikropodnikov, malých a stredných podnikov a mal by tiež posilniť schopnosť rozvojových a najmenej rozvinutých krajín prilákať priame zahraničné investície, čím by sa zvýšila ich účasť na globálnych hodnotových reťazcoch.

               7.Rokovania sa budú uskutočňovať otvoreným a inkluzívnym spôsobom. Preto môžu zahŕňať akýkoľvek aspekt uľahčenia investícií, ktorý navrhnú zúčastnení členovia. Vzhľadom na prierezovú povahu uľahčenia investícií sa rokovania môžu venovať takýmto záležitostiam:

               –prvkom zameraným na zlepšenie transparentnosti a predvídateľnosti investičných opatrení vrátane pravidiel a podmienok uplatniteľných na vstup a prevádzkovanie priamych zahraničných investícií (uverejnenie a dostupnosť opatrení a informácií; oznámenie adresované WTO; informačné miesta);

               –prvkom zameraným na zefektívnenie a urýchlenie administratívnych postupov a požiadaviek (administratívne postupy a požiadavky na dokumentáciu; lehoty správnych konaní; spracovanie neúplných žiadostí; poplatky a platby; preskúmanie správnych konaní, využívanie elektronickej verejnej správy; jednotné kontaktné miesta/druhy mechanizmov jedného kontaktného miesta; druhy mechanizmov koordinačných stredísk/kontaktných miest/ombudsmana vrátane vzťahov s príslušnými zainteresovanými stranami a predchádzania sporom);

               –prvkom zameraným na posilnenie medzinárodnej spolupráce, výmenu informácií, výmenu najlepších postupov (medzinárodná spolupráca medzi členmi; medzinárodná spolupráca na multilaterálnej úrovni prostredníctvom Výboru WTO pre otázky uľahčenia investícií);

               –rozvojovému rozmeru (výzvy, ktorým čelia menej rozvinuté krajiny; výmena najlepších postupov; ustanovenia o osobitnom a diferencovanom zaobchádzaní; technická pomoc a budovanie kapacít) a podpore sociálnej zodpovednosti podnikov a udržateľného rozvoja.

               8.V súlade s týmito smernicami sa Európska únia môže zapojiť aj do rokovaní o iných aspektoch, ktoré sú relevantné pre uľahčenie priamych zahraničných investícií, ako ich navrhnú zúčastnení členovia.

               9.Akékoľvek pravidlá alebo záväzky odsúhlasené Európskou úniou by mali byť v súlade s právnym rámcom EÚ.